url: =Canadian Model khatin amittang Color laihsawm in bawlkhial, amit tawding :: ZOMI DAILY\nCanadian Model khatin amittang Color laihsawm in bawlkhial, amit tawding\nposted on 2 October 2017 at 8:40 pm Lomkholna: Canada, News, Sawltak, World\nMake-up, Tattoo, Hair Dye samzanuh cihte khawngpen ih pumpi tungah aomsa, ihpianpih Color khatpeuh panin adang Color ihlaihnop seseman ahihi. Canada gamsung aom numei khatin amittang sunga akangteng pen Eye Tattoo tawh aci laihsakin, khialhna omkha ahih manin, ami tawsuak theiding cimawk hi.\nTua Canadian numeinu minpen Catt Gallinger kici a, amahpen kum 24 aphakhin Model khat ahihi. September khasung in amittangsung aom akangteng White Color panin Purple Color tawh laihnuam sese ahih manin, Eye Tattoo bawlsak hi. Ey Tattoo cihpen mitang sungah deihdandan Color alaihsak hi a, pawlkhat te’n amittangsung aom akang munsanteng pen avek in vomcikp, ahih keileh Purple, Red cihbang in adang khatpeuh tawh laihsak sese uhhi.\nCatt Gallinger inzong Purple Color tawh alaihsawm in Eye Tattoo abawl hi a, ahi zongin zatui sunkhialkha ahih manin, amittang pen damdam in tawsemsemding a, anunung ah khua munawn vetlo theiding cimawk hi.\nHihvai tawh kisai in Catt Gallinger in ama Facebook ahzong Post khia in, hihbangdan Eye Tattoo azatsawm te’n kidawm mahmah un, hoihtak kancian masaphot un ci’n deihsakna tawh midangte vaikhakna lai gelhkhia hi.\nAma gelhkhiatna ah Eye Tattoo abawl laitak in Tattoo Artist in zatuiphim Needle azatlohding zangkha in, zatui tam sunluakha cihi. Tuaban ah azatui (Ink Color) pen hoihtak kitokkimlo cihi. Tuahang in amittang panin si luangkhia in, khitui zong luangluang cimawk hi.\nFacebook ah akhahkhiat Photo te lakah khatpen amitang panin Purple Color akilaihding in asut zatui te luangkhiakik in, adang Photo khatahzong amittang pen bogawp, bawkgawp hi.\nAmit pen hoihtak khua amuhtheihloh banah amittang ziasa, thaksa in, anat inzong na sakawm sawnsawn hi. Tua ahih manin, zato ahzong kilakzel ci a, Hospital 3 veibang katungkhin cihi.\nAnunung ah Eye Institute te kiangah ki puaksawn in, tuateng pan Eye Specialist te’n agenna ah tua zatui in asukkhakna namit pen khua mukik theinawnlo dinghi ci’n genkhia uh cimawk hi.\nHihbang in Purple Color laihding in zatui asuk khitzawh thuaklah in nasa mahmah ahih manin, Painkillers leh Steroid Eye Drops te zangzel a, tuate azat ciangin ana phatuam in, abawkzong phatuam zawdeuh hi. Ahi zongin amittang sungah asutsa zatui tengpen hepkhiat kisam ahih manin, amittang atkul, Surgery bawlkulding cihi.\nVideo: Model’s Bungled Eyeball Tattoo Could Leave Her Blind\nCatt Gallinger in Video sungpan inzong mipi te thu agenna ki muthei a, athugen ngaileng khasiat huai mahmah hi. Amahzong amittang Eye Tattoo abawlkhak sese, kisik mahmah a, ka mittang pen midangkhat tungah apcip in muangluakha kahih manin, hihbang in apiang cihi. Ka mittang pen khua amukik nawnding hilomawk a, Eye Tattoo bawlkha hetkeileng ahoihtakding hiven maw ci ngeungeu hi.\nRelated: Chicago ah numeino khat asam Color zutkha ahih manin sanginn Class pan ki hawlkhia\nHih Model Catt Gallinger pen amittang Purpel Color tawh alaihma inzong hoihkhin mahmahlel hi. Purpel Color deihsese in, alaih ciangin hihbang apiang himawk hi. Hoih nopluatzong valthei hi. Samkhawngzong Hair Dye Color aza alaihsuk alaihto, akil sakzel, amam sakzel te asamzang siacipthei, paatgawpthei kici hi. Kidop siamding thupi khading hi. Sawltak #zomidaily\nPrevious: Tulaai Leitung thuthang tuamtuam te Updates (Oct 02)\nNext: Malaysia, Seremban ah Kawlgammi khat Heart Attack tawh mawtaw sungah si\nLaisiangtho (Zokam Standard version) hawmkhiatna maban Topa’n hongzomsak\nSouthern India ah khuahun lumlua, mi 230 si\nJesu Khris – Lungdamna maw lungkhamna ~ T. Sawmlian\nHello Tedim (4) ~ Hau Za Cin


timestamp: atn

url: =Zomi: Tuzawh kum 50 Ciang Bang Thupisak Ding? - Zomi History Zomi: Tuzawh kum 50 Ciang Bang Thupisak Ding? - Zomi History\nHome > Articles > Zomi: Tuzawh kum 50 Ciang Bang Thupisak Ding?\nZomi: Tuzawh kum 50 Ciang Bang Thupisak Ding?\nBang thupi sa i hiam? Sum tampi nei leng thupi a sa om ni. Laitan sangpi zo in degree lukhunel tampi khu leng thupi a sa om ni. Kumpi sungah ulian sem in thuneihna len leng thupi a sa om ni. Galkap tum in bu suak in vandak sa in pau eueu leng nuam a sa, thupi a sa om ni. Gamdang tungin dollar bekbek zeek leng nuam a sa a thupi a sa zong om ni. Zogam mah ah it leh ngaih tawh teng liliai in innkuan ki it in khuasung kikhawl in, nek ding dawn ding kicing peuh leh a lungkim, thupi a sa zong om ni.\nTua ahih leh mailam kum 50 ciang bang thupi i sa tam? Tulaitak bang thupi i sa hiam cih pen tuzawh kum 50 ciang thupi kisa pen nawnlo thei ding hi.\nTuma kum 50 hun in Zomi mi masate gamdang zin in gamdang ah pilna va sin uh a, degree tawh hong ciah uh ciangin na khempeuh a thei dingin kituat hi. Amau bek thupi kisa in a thumuh uh kimuhpih banlo ahih manin kizui zolo a 'kipilsak' ciin kinungthuaplo ahih manin amau bek a pil uh hang minam in i phattuampih ding zah in i phattuampih kei hi. Kumpi nasep ding hong om liamliam in laisiam masa, tan 10 zo masate in nasep ngah in galkap lut theite in bawk leh san tawh hong ciah luapluap uh a, mawtaw Jeep tawh inntual zang hong tuak khiat uh ciangin thupi kisa hi.\nTua zawh deuh ciangin sum leh pai zonna namkhat hong kithupi muh in lamnuai tawn in sumbawl kiuangbawl a, sum lompi tawh inn ciah in zankhat thu in mihau suak in zankhat thu in mawtaw leh taihinn te kinei zo ziau mawk hi. Tuate thupi a sa Zomi tampi takin hahkat taka sum leh pilna zon ding hong nungngat hiaihiai in pheisam man banga hauh theihna lampi hong tawn uh hi. Sum nei leng thuneite sum tawh kilei thei mawk ahih manin pilna neih a thuneih ding a hamsat mahmah lai in sum nei a thuneih zong baihzaw ziau tawh kibang ahih manin sum nung delh in thungpi dim tawh sum va kinawn a pilna sinna sanginnpi leh siamna sinna phualte kinungngatsan kha hi.\nTua khit ciangin mawtaw khatvei tuanga khuapi tun theihna, vanleng khatvei tuanga dollar zeek theihna lampi hong kihong in nu leh pa lamsa nangawn nusia mi khut ah ap in gamdang kitung khiukheu leuleu hi. Gamdang a tung peuhmah lah a tunna gam ah ama pilna leh siamna zah tawh a kituak nasep leh sum muhna na ngah khinlo uh ahih manin a kinungsik bang om kawikawi leuleu a inn lam ah meltheihte hong pai nawnlo dingin vaikhak nuam phial uh hi. A vaikhak takpi a om hangin a pai nailote in 'hong khemna uh hi inteh' ciin utna in nei zaw seem uh ahih manin miksi kua holh bangin hong phul zaw deuhdeuh lai a, lamlak ah a taang tampi om leuleu hi.\nTuzawh kum 50 ciang Zomi te in bang i tuak tam? Bang thupi i sa tam? Bang i delh tam?\nHunlui sung khempeuh ah - pilna thupi a kisak lai in innsung ah kitaihilhna, kithuhilhna, kithumanna zong om hi. Nu leh pa in a tate uh thu hilh in a pi a pute un a tute uh thu hilh hi. A kihilh mah bangin thu zong kimang a, zong kizui hi. Nu leh pate, pi leh pute, uzawte pen tua hun in thuthei pente leh khuamuhna a zai pente hi a a thugen uh zong zuihtak in zong dik a, zong zuihtak hi. Thudik thuman kigen in kihilh uh a, kikhemna leh zuau tawh kilungkimsakna omlo hi. Vaphual lungtang i cih ki itna lungtang takpi tawh kihilhna leh kimakaihna hun hi a, 'nu leh pa thumang a nahlawh pek' ciin mi thumangte a nuntak uh lawhcingin nuamsa uh hi kici hi. Zong diktakpi hi.\nKhuasung khat ah innkuan khat a kiten khawm nawnloh ciangin nu leh pate leh tate a kizopna uh hong kitat hiaihiai hi. Nu leh pa in khua ah om in tate mundang ah sangkah in om khia, kumpi nasem in om khia, pilna sinin zinkhia cih bang ahih ciangin nu leh pate thutheih pen a thupi pen leh a thudik pen ahih hangin a khuamuhna uh na toizaw ahih manin tate in nu leh pate sangin theihna, pilna tam hong neizaw ta uh hi. Muhna kibanglo in muhzah kikim nawnlo ahih manin nu leh pate thuhilhna khempeuh tate in zuih ding hong hamsa toto tawh kibang hi. Nu leh pa muhna ah leitung pen a pek hi a, tate sangkahna ah leitung pen a bem na hizen hi! Theihna hong kikim nawnlo ciangin tate in nu leh pa hilh teng bek hong thei nawnlo in laibu pan, thukizakna radio cihte pan thu theihna thumuhna hong behlap uh hi. Tua hun pan in a kikimlo ngaihsutna damdam in hong piang hi.\nTua banga a om ciangin tate thupisak leh nu leh pate thupisak hong kibang nawnlo hi. Nu leh pa in Zomi ngeina banga cihtakna, thumanna, hanciamna, nasep kuhkalna cihte thupi sa uh a, tate in pilna hoihtak zong dingin sum leh pai lam dingin inn leh lo lei ding cih bangin thupi hong sata uh hi. Pilna siamna thupi ahih lam nu leh pate in a theihma in tate in thei uh ahih hang pate, nute thu pen tate leh nauzawte in nial ngeilo ahihna ah ngaihsutna, thupisak hong kibanglo hiaihiai hi.\nMun dang, khua dangah tate sawtpi hong om uh ciangin nu leh pate in a gen batloh uh, a kuppih theih nawnloh uh thu tampi hong pianga - zi neihna, ta neihna, lawm neihna dongin hong kilamdangta hi. Tuate hangin thupisak hong kidang a, zi leh pasal zon dan zong hong kidangta hi. Zomi nu leh pate in a mo ding uh lai siamlua khawng hileh innkuan sung susia ciin deih masa uh hi. Pil lua ding ahih manin a teekte khem in a teekte zahtaklo, a teekte neumuh, a teekte thumanglo, a teekte cih sanga hoihzaw thei cih bangin gimneihta uh hi. Tua manin nu leh pa leh tate thupisak hong kibanglo hi. Zi leh ta ding, mo ding, mak ding deihdan leh thupisakte hong kibatloh ciang ngaihsutna tuamtuam hong piang toto lai hi.\nHun hong pai zel a, nu leh pa in tu mel hong muh uh ciangin a ta leh a tute in leitung pilna hong zongta uh, hong mu ta uh ahih manin khang thum sungah damdam in khang 2na leh 3na ngaihsutna leh deihna, thupisakte hong kihualzaw in khang 1na te thupisakte tawh hong kigamlazaw deuh hi. Hih thute a len thei innkuan leh khua leh tui sungah nawngkaina tawm a, a telsiam paklote phual ah ngaihsutna kibanglo tampi hangin kihodan, kimuhdan zong tampi hong kilamdang hi. Tu laitak Zomi te dinmun ah khang thum kizom diudeu a ngaihsutna kihual leh thupisak kibanga kal suanna mun tampi ah om ta a, a tua hun a tungto pan leh a peel laitak, a kheng khin zong kiomta hi.\nMailam kum 50 ciangin Zomi khempeuh in leitung pilna siamna, thumuhna leh thuzakna - pi leh pu, nu leh pa, tu leh tate khempeuh in hong kikim tading ahih manin tua hun ciangin bangteng thupi i sa laitam cih lunggngaih huai mahmah hi. Bang thupisak in bang thupi bawl in bang thupi sim dingin khangsawnte kihilh lehang hoih ding hiam? Hih thu na ngaihsun ngei hiam? Kei ngaihsutna ah thu pawlkhat ngaihsut mahmah dingin a hoih kasak, pelh theih hilo, a dang khempeuh tawh kizui dinga hoih kasak om a, kong gualsuk ding hi:\n1. Mihing pen khat guak kinungta theilo hi. Zomi paunak ah 'singkhuah khat bek kuanglo, suangthu thum loin bel kisuang theilo....' cih bangin i nei hi. Tuate in a gennop pen kuamah a tol teen thei hilo hi hang. A kipawlkhawm a teeng dingte hihang. Mikang pau in 'social being' (a hon a nungta khawm nam) ihi hi. Tua ahih manin Zomi te in mailam ah a lom a nuntak dan mah i zop den ding, khangsawn dongah i kihilh ding leh i nuntak khop liailiai ding ahi hi.\n2. Itna, ngaihna, kikhualnate mihing nuntakna ah om ciangin kilawm a, i nuntak nuam in i nuntak manpha hi. Tuate om kei leh mihing pen nasem in anne in lum in a tawpna ah kisi ding hi. Tua ahih manin mihing i hih mah bangin Zomi te zong ki it ding, kingai ding, kikhawl ding, kipawlkhawm ding, kalsuan khawm ding, i nop i dah kiuap ding, i haksat i gentheih kihu tuah ding - tuate a om ciang i nuntakna manpha a, mannei in nuntak nuam ngaungau hi. Tuate kihilh sawn loh a phamawh in ka ngaihsun hi.\n3. Bang thupi sa ding i hiam cih limtak ngaihsun in i kihilhsawn ding ahi hi. Zomite in bang thupi sa khawm ding i hiam? Zomite in bang delh ding i hiam? Zomite in bang delh in lung kihual ding i hi hiam? Thupi i sak ding, a thupi, a manpha i makaite in hoihtak in ngaihsun mipite lak ah hong tangko in tua delh, tua sem, tua nuntakpih dingin Zomi bup hong makaih ding uh hi. Pilna maw, siamna maw, sum maw, min leh za maw, cihtakna, thumaanna maw, cih bangin thupi i sak ding leh i minam in i delh ding hong luikhia ding uh hi. Thupi i sak kibangsak ding hanga, zong a thupi takpi leh a hoih takpi mah ahih ding ahi hi. Tu laitak pen sum thupi sa pawl leh pilna thupi a sa pawl cih bangin kikhen laitak hile hang kilawm. Pilna lam kineh kik zaw pian, mate?\n4. Vaphual lungtang - itna, cihtakna, kuhkalna, hanciamnate i kihilh tohtoh ding a hoih mahmah bangin pilna leh siamna khangto tawh kituak in i zep tohtoh ding thupi ding hi. A hun zuiin kalsuanzia i khel theih ding a kisap mah bangin a deihna bulpi i mansuah loh ding a thupi ding hi.\n5. Zomi khempeuh in leitung kilumlet sungah vai khat peuh hong piang taleh a dingsuak zo ding, a phulsuak thei ding, a palsat zo dingin a kicing pilna, siamna leh theihna a neih nadingin tuni in i kipattah kul hi. Tuate a om leh tuzawh kum 50 pen tomno sungin hong tung dinga, tuate i neih kei leh kum khat sung nangawn sawt sa in i tautau ding hi.\nTuma kum 100 hun lai a Galpi 1na hun a sumtang neite thupi a kisak mah bangin tuma kum 50 hun in zong pilna leh siamna thupi kisa to hiaihiai a, tuhun ciangin zong pilna siamna thupi kisa toto lai leh mai lam kum 50 ciangin zong pilna mah thupi kisa toto lai ding ahih manin Zomi khempeuh in pilna mah thupi sim in 'a kicing pilna siamna' neihna dingin siamsinna hahkat in uang bawl semsem leng cih ka deih hi. Itna tawh tua pilna te a zang thei dingin Pasian in Zomi khempeuh hong siamta hen.\nJesus was angry enough to purge the temple, hungry enough to eat raw grain, distraught enough to weep in public, fun loving enough to be called a drunkard, winsome enough to attract kids, weary enough to sleep in a storm-bounced boat, poor enough to sleep on dirt and borrow a coin for a sermon illustration, radical enough to get kicked out of town, responsible enough to care for his mother, tempted enough to know the smell of Satan, and fearful enough to sweat blood.\nHe is able to run to the cry of those who are being tempted and tested and tried.\nHebrews 2:18 (AMP)\nWhatever you are facing, He knows how you feel.\nArticles 7:45:00 AM\nItem Reviewed: Zomi: Tuzawh kum 50 Ciang Bang Thupisak Ding? Rating: 5 Reviewed By: Thang Thawn Tuang Guite\nIndia Zomi sung pan Doctor ngahteng\n*India pan Zo suan Doctorate (Secular) (Ph.D) latest list* Lai Siangtho sang pan ahilo teng anuai ateng hi. *A. Shillong NEHU* 1. Dr....\nA Sungh Nu ( a Zi nu ) leh Hauhna Thusim\nA Sungh Nu ( a Zi nu ) leh Hauhna Thusim Pasal khat a innkuanun a Sungnu tawh innkhat ah teeng khawm uhhi. A Sungh nu vaksa vive ta...


url: =Efesa 4 | Siantongluan.net\nEfesa 4 |\nTua ahih ciangin Topa na ka sepna hangin thong a kia keimah in note nuntakzia dingin a hong deihna tawh a kilawm a kituakin na nuntakna dingun ka hong hanthawn hi.\nKiniamkhiatin, thunemin, lungduai-in om tawntung un. Khatlekhat kihuhna tawh na ki-itna uh kilangsak un.\nKha Siangtho kimakai sakin, khatlekhat kilemin pawlkhat na hihna uh na kipsak tawntung un.\nA kibang lametna khat bek a ngahkhawm dingin Pasian in note hong sap mah bangin eite khempeuh pumkhat bek hi-in Kha Siangtho zong khat bek mah a neikhawm ihi hi.\nTopa khat bek, upna khat bek, tuiphumna khat bek mah a zangkhawm ihi hi.\nMi khempeuh Pa ahi Pasian khat bek om a, mi khempeuh Topa hi-in, na khempeuh hih kimin, mun citengah a om hi.\nAhi zongin eite khempeuh in Khrih hong piakna tawh kizui-in siamna a tuam khat ciat i ngah hi.\nTua ahih manin Lai Siangtho sungah, "A sangna munah a paitoh ciangin matsa salte tampi paipih a, mite tungah letsong a pia hi," ci-in na kigelh hi.\n"Paito," a cih ciangin bang a cihnopna ahi hiam cih leh, lei sung a thukpenna munah paisuk masa khinzo, a cihnopna ahi hi.\nTua ahih manin mun khempeuhah a omkim khit theihna dingin a paisuk mipa pen mah vantung a sangpen dawn nangawn khengto-in na paito hi.\nAmah in mite tungah siamna a tuamtuam hong pia a, pawlkhatte sawltak nasep a semding, pawlkhatte kamsang nasep a semding, pawlkhatte thuhilh kawikawi nasep a semding, pawlkhatte pawlpi kem nasep a semding, leh pawlkhatte laihilh nasep a semdingin a hong seh hi.\nHih nasep a tuamtuamte khempeuh a semdingin Pasian mi khempeuh kigingkhol sakin Khrih-a dingin na semin Khrih pumpi a khansak theihna ding deihna ahi hi.\nTua hi leh Pasian Tapa i theihna leh i thu upna-ah kithukhatin, eite a khangcing suakin, Khrih cingtaakna ciang i banto ding hi.\nTuahun ciangin thu upna lamah naupang ihi nawn kei ding a, mite khemin a khialsak theite mutna hangin i suk hoi i to hoi nawn kei ding a,\nitna lungsim tawh thutak genin, lutang ahi Khrih tawh i kibat dongin i khangto ding hi.\nAma ukna mangin pumpi na a tuamtuamte a kituak takin kizom a, amaute limtakin a kizop dimdiamna hangin pumpi pen pumkhat a suak thei hi. Pumpi na a tuamtuamte in amau sepding ciat hoihtakin a sep uh ciangin itna hangin pumpi khangin a cingtaak a suak thei hi.\nTu-in Topa min tawh limtakin note kiangah ka hong gennop thu in: Thu umlo dawibiate bangin gamta nawn kei un. Amaute thu ngaihsutte a kimang bangmah omlo a,\na ngaihsutnate uh khuamial tawh kibang hi. Amaute lungsim khauhin bangmah thei hetlo uh ahih manin Pasian hong piak nuntakna neikha hetlo uh hi.\nAmaute in maizumna mel thei nawnlo uh a, siatna sung tungin, a ututun a kilawm lopipi-in gamta uh hi.\nTua bang gamtatnate pen Khrih thu panin na theihkhak uh hilo hi.\nNote in Khrih thu na zaksa uh hi a, ama nungzui na hih manun Jesuh thutakna na theihsa uh ahi hi.\nZuauna lungsim in a suksiat khitsa, nidangin na nuntakna ngei uh ahi na pianlui uh paikhia un la,\nna lungsim uh leh na ngaihsutna uh thaksuak sak un.\nA thutang a siangtho ahihna thu, nuntakna mahmah panin a kilangsak, Pasian pianzia tawh kibangin a kibawl na ngeina thak uh bangin na nungta un.\nTua ahih manin zuau gen nawn kei un la, Khrih pumpi nate ihihna hangin pawlkhat ihih manin khatlekhat tungah thuman kigen ni.\nNa heh uh ciangin, tua hehna hangin khialkha kei un la, a tawntungin heh paisuak kei un.\nDawimangpa in hong suksiat theihna ding hun omsak kei un.\nGuta ngeite in gu nawnloin, ama nuntakna ding thuman takin thalawhin, mizawngte zong a huhtheih laina dingin thatang tawh nasep ding kipan ta uh hen.\nNa kiho uh ciangin kamguh zang kei un la, na pauna uh a za mite in phattuamna a ngahtheihna dingin na-in a kimang kam hoihte bek na pau un.\nNi khat ni ciangin Pasian in note hong tatkhiat taktakna ding thu a ciantakin hong lahna leh Pasian neihsa na hihna uh hong ciamtehna-in Kha Siangtho hong pia ahih manin, tua Pasian Kha Siangtho na dahsak kei un.\nKimuhdahna, hehna, thangpaihna, kitotna, kikona, kilungsim neihna khempeuh beisak un la,\nkhatlekhat kihehpihin, lungsim neem tawh na kihozaw un la, Khrih hangin Pasian in note mawhna hong maisak mah bangin khatlekhat na mawhna uh na kimaisak ta un.\nTedim Lai Siangtho / Laibu: Efesa 4


url: =Bahrain Prime Minister in azi’ luanghawm km.12 puapa huhna piading :: ZOMI DAILY\nposted on 1 September 2016 at 6:47 pm Lomkholna: News, Thangkhanlian, World\nAug. 30, 2016: Huhna i kisap mahmah ciangin i lamet loh pen mun pan khawngin hong pai thei hi. Zan diakin India gam Orissa gamkee sungah Dana Majhi’ zi zato inn ah si a, Km. 60 a gamla a zi’ luanghawm puakna ding sum nei lo ahih manin zato uliante kiang ambulance (mawtaw) a nget hangin pia lo uh hi. A zi luanghawm Km.12 sung pua a, a puakna maan leitung bup-a social media khempeuh zeel mang khin phial hi. Dana Majhi in a zi luanghawm a puakna maan leh thute Bahrain Prime Minister Prince Khalifa bin Salman Al Khalifa in na mu kha a, lainat lua ahih manin Dana Majhi leh a innkuanpihte a huh theih bangin sum tawh huh dingin kamciamna pia khin zo hi.\nThe Gulf Daily News in, “His Royal Highness Prime Minister Prince Khalifa bin Salman Al Khalifa in Dana Majhi’ zi luanghawm puakna ding mawtaw a kipiak loh manin a zi luanghawm Km. 12 a puakna thu na sim kha a, dahpih lua ahih manin om mawkmawk thei lo ahih manin huhna pia ding hi,” ci-in suaksak hi.\nBahrain Prime Minister’ office in Bahrainte’ Indian Embassy uliante hopih ta a, sum tawh huhna pia ding hi ci-in The Gulf Daily News in gen beh hi. Prince Khalifa bin Salman Al Khalifa in sum bangzah tawh Dana Majhi leh a innkuanpite huh sawm hiam cih bel kipulak lo hi.\n# Thu-um lote nangawn in hih bang itna nei uh a, Muslim khempeuh zong mi gilo hi kim lo hi cih phawkhuai hi.\n“Nang hong itte bek na it leh mimawkmawkte tawh na kilamdang kei hi. Na lawm itte leh thu-uppih mite bek na it leh bang phattuamna om ding ahi hiam? Siahdong leh thukham palsatte nangawn in amau itte it uh hi. Nang na ki-it bangin mi dangte zong na it in. Itna longal lei lei kiba kei ni”.\nPrevious: USA Indianapolis ah Kawlgam Chin nupi khatin ata 36 vei sat\nNext: Malaysia ah Nuta te inndawl 32 pan kia, anih in si


url: =CNF le Kawl kumpi thukimna (Dec 2012) « Nikonghong\nHome » Politic » CNF le Kawl kumpi thukimna (Dec 2012)\nUnion of Myanmar ci ciang “The Chin Hills Regulation, 1896” taw a ki uk Chin Hill Khamtung ngam, The “Kachin Hill Tribes Regulation” taw aki uk Kachin ngam, “Federated Shan States” taw aki uk Shan ngam le “The Government of Burma Act, 1935” taw aki uk ngam teng 1947 kum February 12 ni aki vawt Panglong agreement taw ngawmtua in aki pan NGAM (Kawl ngam) hi. Minamke (taing-yin-taa) tatuam taw akipan Union of Myanmar hi aa, Aung San le minamke teng kilaklaw Panglong thukimna sung a om bangma minamke te kilaklaw khat le khat ki doidanna om ngawl in kal suan thei vadiam tu in ki lungkim hi.\nFebruary 20 sia Zo Minam ni (Chin National Day) hi tu aa, kumpi zum khaak ni (holiday) hi tu hi.\nJanuary 3 ni sia Zo Ngam ni (Chin State Day) in tepte tu in Chin State kumpi in vaipuak la tu hi.\nKawl kumpi le CNF kilaklaw kilemna (cease fire) January 6, 2012 ni ki vawt zo ahibangma, tua ni zawk CNF le Zo minam te kilaklaw ngamtatna, tukna sepna khat papo sia, kumpi upadi a paltan buana le ki man thei ngawl tu aa, thu ki sua thei ngawl tu aa, official hi tu hi.\nCNF le Chin state kumpi in a sukta Zomi mihing thuneina committee (Chin human rights committee) khat phuan khawm tu hi. Tua committee in Myanmar National human rights commission, Chin state kumpi le CNF te tung ah report puak tawntung tu hi.\nZo ngam khanto natu taw kisai ngam le lei tung ah thu hoi le thu sia pian theina te encik tu in committee khat mihing pil te taw phuan tu hi. Leitung lei nuai vanh piang te ih to ih la tu le, tuak mun ah om mihing te ii ngaisutna thupi ngaisut tu hi.\nNgei akip kilemna nga natu kawl ngalkap le minamke thau toai (taing-yin-ta) theampo ii zui tu thu (siikaan) hong pian thei natu ngambup kikupna level sung ah agendan in hel tu ki lungkim hi.\nZo ngam Thantlang township sung Vang Zang khua, Lungdim khua, Belhar khua, Lungpi khua le, Teddim township sung Dam Pi khua te ah CNF ngalkap te om khuan nga natu ngetna taw kisai kawl kumpi na tha khat sung thu zaaksak kik natu.\nCNF ngalkap te ii tukna, paina vakna theampo kawl ngalkap te tung ah za sak tu.\nCNF ngalkap te omna kiim ah kawl ngalkap in military exercise a vawt tu le CNF tung ah zasak tu hi.\nKawl kumpi ii heakpuina le thukimna taw CNF le Zo minam te in khantona tu leitung ngam tatuam le NGO te tung pan huna la thei tu.\nKawl kumpi le Chin state kumpi na Zo ngam khantona tu CNF ii hanciamna te ahitheiza hu tu aa, CNF na committee khat official in phuan thei tu aa, INGO le NGO te taw khut ki len in nasep khuan nei tu hi.\n12na taw kisai anuai ateng ki thukim hi.\nKhuano tatuam te in khanto natu amate le amate a hanciamna taw kisai a sepna a kal suanna te tung, CNF le Chin state kumpi na pan pui tu\nAmasa phit sep tu vawt tu te taw kisai international pan mihing pil a he, a thiam te ki zangh tu aa, a muna theampo 2013, June tha boma CNF le Chin state kumpi tung ah report tu hi.\nNgamdang mi pilna nei te hong tum thei, hong sep thei natu akisamh zum vai, laikung laite vai theampo Kawl kumpi in vaihawm pui tu hi.\nZo minam tatuam te in amate pau tek taw aki luant tu Radio program (community Radio) hong pian thei natu CNF le Chin state kumpi na vaipuak nei tu hi.\nZo ngam sung IT le computer taw kisai khanto natu kawl kumpi, Chin state kumpi le CNF in vaipuak nei tu hi.\nZo ngam sung special economic zone phuan zawk, vawt zawk natu kawl kumpi, Chin state kumpi le CNF na vaipuak nei tu hi.\nKhualhaw a ol natu Zo ngam ah a tawmbel vanleang len khat vawt zawk natu kawl kumpi na hong buai pui natu thukim hi.\nTonzang pan Paletwa dong khuapi theampo akizom tu motor lam ki vawt saan aa, lam hoi lam pha mama hong pian thei natu.\nKhanto natu akisamphit ahi, tuineak, mei, an neak, pilna, cidamna te Zo ngam sung nuam tatak a om thei natu Kawl kumpi, Chin state kumpi le CNF in vaipuak nei tu aa, amanlaang theibel vaihawm natu.\nZo ngam sung ah hotel le zin nasep sang khanto natu ngamtheampo pan toris te suakta tatak hong vak, hong tum thei natu Kawl kumpi in hong vaihawm pui natu.\nZo ngam sung saanginn primary ah Zo lai sin tato thei natu Kawl kumpi in hong vaihawm pui natu.\nZo minam taw ngeina taw kisai la, lap, tumnging sinna saang te Zo ngam sung akilawmna mun te ah hon natu thukim hi.\nBiakna taw kisai Tapidaw le adang upna laibu te suakta tatak in vawt khuan nga natu, Tapidaw le adang upna taw kisai pawl te in inn mun, pawlpi leitang suakta tatak in nei thei natu, upna tatuam in biakinn le kikhopna mun suakta tatak in sak khuan nga natu, ngamtheampo (international) pan upna tatauam le pawlpi tatuam te taw suakta tatak in kizop khuan nga natu, suakta tatak in mission sep khuan nga natu, Zo ngam sung suakta tatak in pai thei vaa khuan nga natu, dongtawk huna le ki huna tatuam taw kisai Kawl kumpi, Chin state kumpi le CNF in khut ki len in sep khop, vaihawm khop natu thukim hi.\nKumpi naseam sung ah za khan natu ahi zong kitealna ahizong, minam, biakna, pasal, numei kidoaidanna a om ngawl natu thukim hi.\nZo ngam sung ah thuthakhawm (Newspaper), journal, magazine, laihawm tatuam, radio, internet, TV program te hawmthiam group tatuam te upadi taw akisi register vawt thei natu khuan nga natu.\nCNF na Zo ngam khanto natu fund zon khuan nga natu.\nZo ngam pua sang a teang Zo minam te ii khanto natu, lumuhzi, pilna lamsang le nuamtak in khual haw thei natu Naypidaw, Yangon, Mandalay, Pakhuku, Kalay, Sitdwe le Seikphyu khua te ah Chin State zumke (gay-har) sak zawk natu Kawl kumpi, Chin state kumpi le CNF te in vaipuak nei khawm in dadam sak tato tu thukim hi.\nAtung aa, thukimna teng theampo thukimna ah anuai ateng in letmat thuu hi.\nKawl kumpi sang pan – U Aung Min, U Win Tun, U Hun Ngai, Gen. Zaw Win, U Tun Tun Oo, Col. Kyaw Soe Win, Col. Zaw Min Oo, Col. Kyaw Thant Naing, U Ngun Mawng, U Pau Lian Luan.\nCNF sang pan – Pu Zing Cung, Pu Thomas Thang Nou, Pu Paul Sitha, Dr. Sui Khar, Salai Kipp Kho Lian, Pu H.C Ral Hnin, Pu Thang Yen, Colonel Solomon, Pu Thla Hei, Pu Hau Kang, Dr. Lian Hmung Sakhong, Pu Thang Ning Kee, Pu Zo Tum Hmung, Pu Laramlawma, Pu Thawng Za Lian, Pu Ngai Cia Thang, Colonel Than Htun, Major Sang Lian Thang, Major Kha Pawng.\nWitness – U Khin Maung Shwe (အမ်ဳိးသားဒီမိုကေရစီအင္အားစု ဥကၠဌ) U Myo Nyunt (ဒီမိုကေရစီႏွင့္ ၿငိမ္းခ်မ္းေရးပါတီ အေထြေထြအတြင္းေရးမွဴး), U Shein Tun (Chin progressive party general secretary 2), Salai Nge Pi (Chin National party secretary), Rev. Dr. Lal Uk, Rev. Tluang Ceu, Rev. Ngun Thawng Mang\nDoppha: Khonumthung News\nBy thawngno in Politic on December 11, 2012 .\n← Sya Laangpu, SRBA pan laithak khat\tKorea ngam numei president masabel →


url: =Kanu hangin kapa ka zahtak hi ~ Lian Tuang :: ZOMI DAILY\nposted on 2 November 2017 at 3:15 pm Lomkholna: Article, Liantuang, TuunlehZua\nKa pa pen U le nau, khua le tui vai khat peuhpeuh a om ciangin zu le sa mah bulphuh in thu vaihawm hamtang ngait mah thupi a sa khat ahi hi.\nKa tan 10 ciangciang ko innkuan in ka pa khasum le vuanthansan kici (Ration) antang pi 14 bek ngak in nungta ka hih manun nipi khat in buhsih nih vei thum vei khawng bek ka ne zo uh a, tua lo teng bel buhcim le vaimimcim bek mah ka ne uh hi.\nNu le pa kithawng\nKa pa pen ka tan 9/ 10 khawng ciangin nidang sangin zu ong lim nek semsem hi. Nitak khat ka nu anhuan kawm in ka pa’n zu neknek tengleh nuntak hamsatna hangin kam ong kinialnial uh hi. Ki kamtam semsem uh a, a sawtsawt ciangin ka pa hehlua in ka nu sam pan manin vua dingin ong kithawi hi. Ka nu hehlua khasialua in kap kawm in amah kia phunphun hi.\nKa nu sam pan amat kawmin a thaneih zah in ka pa hang buabua lai hi. Akhuttum lik veva in tum dingin kithawi hi. Ka nu laulua in khuadak leplep hi. Ka nu khasiatna le kahna aw ging hangin ka khasiat suakin ka heh ong suak mahmah a, ka ci ling deldel hi. Ka nu cimawh in men neinai sa in“ ki pasal sak mahmah na hih leh zu nene ken la na sem ve” ci lailai hi.\nTan 10 sangnaupang tangvalno hi ta ka hih manin thatang tawh kilai ding pen ka ngap mahmah hi. Ka pa heh semsem in ka nu sam pan kai in a kaipai hi. Ka nu ong kapkhia ngaungau ahih manin kei zong om thei nawn loin ka tutna pan taiphei in ka pa ka bawh phei hi.\nA awm pan man kawmin bang hang ka nu kapsak na hiam ka ci hi. Ka pa lah heh kei lah heh ka hih manun a kilai ding ka hi ta uhi. A awm pan manin ka kisawn uh leh ken ka thazawh peuhmah hi.\nNa pa tung khutkhial ken\nKa nu a huh, a panpih, a honkhia danin a kingaihsun ka hi hi. Ahi zongin kap kawm sa in ka nu’n kei ong lencip hi. Ong khen hi. Ka pa kiangah nang zong na tate tawh na kilai sawm lawmlawm zumhuai sa lo na hiam ci lailai hi. Ka pa’n ong khiam in innsungah ong lutsan ziau bilbel hi.\nKa nu’n a kah kawm in “ Na pa pen gina in gina ta kei leh ama tung khutkhial kamkhial kha kei in. Amah zu kham sa kham in lampi ngei ah a lum phial zongin na pa ahih manin pa bangin na bawl ding pen na tavuan hi lel hi. Nute pate a simmawhte mi suaklo thei ahi” ong ci zawsop hi. Amah nuam ding ka sak na nuam hetlo hi.\nKa nu hangin ka pa zahtak\nTua a kipan ka pa pen bangbang ahi ta zongin ka it semsem thei a, ka zahtak semsem hi. Ka pa tung kipasal sak in gamtat vatvat ding zong ka ngaihsun ngam nawn vet kei hi. Tua ban ah khuasungah ka pa zukham a vak ka muh ciangin ka zum mahmah hangin ama tung ka heh ngam nawn kei hi.\nThumna taunate mawksuaklo\nPasian hehpihna hangin ka pa nuntakna kikhel in a zu nusia a, CMBC pawlpi ah upa makai kum 13 val sem in khua le tui, u le naute ading mi thupi khat ong suak lailai hi. A zi a tate adingin lungdamna khamuanna innkuan sung amakaihsiam, pa manpha khat in ong kikhel kik hi.\nHih ka pa kikhelna thute ka ngaihsut kikkik ciangin ka nu pilvanna, itna, thuakzawhna, lungduaina, cihtakna, thumna taunate Pasian in a thupha tawh hei sak hi ding hi ci in ka ngaihsun kha hi. Lian Tuang\nPrevious: India ah Power Plant khat puakkham in mi 16 sikhin, 100 val liam\nNext: Numei Khat in President ngah


url: =Scientist ten Pasalte natui loin naungek kibawl thei ding hi ci ~ Thang Khan Lian :: ZOMI DAILY\nScientist ten Pasalte natui loin naungek kibawl thei ding hi ci ~ Thang Khan Lian\nposted on 15 September 2016 at 10:46 pm Lomkholna: News, Thangkhanlian\nSept. 15, 2016: Scientist ten zatui tuamtuam hel khawm/gawm khawm (cocktail chemicals) in pasalte natui (bawtui) tawh kibang natui bawl tawm ‘artificial sperm’ kici zangin numeite natui (egg) kikhem thei ding a, tua in naubu sunga kipan tung naungek (kha nih a phak ma tan) embryo kici piangsak thei ding hi ci-in tangko khia ta uh hi. Hih bang scientist ten a muh khiatna hangun zatui limtak-a zat ding a deih pawl leh a tangkopih pawl “medical ethics campaigners” kicite patausak mahmah hi. Na tel tak-a a kancian (researchers) ten hih bang technology kizang leh pasal ciing (nau nei thei lote) nei numei nau nei nuam napi pasalte natui zang nuam lo ten nau a paai theihna dingun nakpi takin huh ding hi ci uh hi.\nScientist ten hih bawl tawn natui (artificial sperm) panin naungek kipiangsakte pen numei in piang ding a, a nute uh tawh a mel kibang linlian ding hi ci uh hi. Ahih hangin hih bangin natui bawl tawm kinak zat lua leh numei tam cih takin hong tam ding a, minam khat sung/kipawlna/khua leh tui (society) pen numeite ukna leh pasalte nenniamna suak ding hi cih zong lauhuai hi ci uh hi. Hih bang misiam ten a muh khiat manun UK uliante zong patau pian ta uh hi.\nBang hang hiam cih leh UK ah nau nei thei lote kikep theihna ding a om hangin natui om loin naungek bawl ding thukham in phal lo hi. Hih bangin natui lo tawh naungek bawl theihna ding “artificial sperms” kici pen US gam sunga om Los Angeles khuapi-a Institute for Reproductive Medicine and Genetics kici-a research siamte muh khiat ahi hi. Reproductive Medicine and Genetics-a research bawl ten Parkinson natna neite a damna dingin khuak sunga nerve cells kici-a zat ding natui (egg) kici zong bawl ding zong nakpi takin a hanciam lai tak uh ahi hi. Hih bangin Parkison natna damsak theihna zusa tung panin sitna na nei uh a, ganhing neu nonote (insects) leh ukeng/uiphuk Parkinson natna neite damsak thei ta hi.\nNaungek khat leitung ngeina tawh a pian theihna dingin numeite natui kop (pairs) chromosomes kici 23 leh pasalte’ natui 23 vei hong kikhitsiang (fertilised) ciangin naungek khat naubu sungah hong kipan thei hi. Hih numeite natui 23 leh pasalte natui gawm chromosome 46 hong kigawmin hong kikhitsiang ciangin naubu sungah nuntakna hong kipan thei pan hi. Tua bang hi napi research siam Dr.Jerry Hall leh Dr Yan-Ling Feng in numeite natui zong bawl tawm thei uh a, nuntakna kipat theihna dingin cell division kici piangsak thei a, tua bangte zusa tungah sitna nei uh a, lawhcing hi cih a theih ciangun ni 13 khitin susia kik uh hi (mihing’ tungah bel kisit nai lo hi). Hih siavuante gel muhkhiat na thak pen tu ni-in Florida khuapi-a American Society of Reproductive Medicine (ASRM) kici ah lah khiatna nei ding uh hi.\nASRM director Dr. Michael Soules hih pen numeite natui ah kizang thei leh zatui lamsang zatna tuamtuam (clinical applications) ah hamphatna om ding a, mi tampi lunglut ding hi ci hi. London-a Guild Hall University a sem medical ethics tangkopih Dr. Jacqueline Laing in bel hih bang bawl tawm natui bawl khiat ding leh zat ding pen patauh huai mahmah a, scientist ten a ut peuhpeuh a hih theih/bawl theih hangun a hih/bawl ding uh cihna hi pah lo hi ci hi. Pasalte’ natui leh numeite’ natui bawl ding pen mihingte nuntakna neu etna hi ci-in gen beh hi. – Daily Mail\nPrevious: Apple Company pupi Steve Job in asihkuan in a genkhiat kammalte\nNext: Khuahunluan le Khangthak te ~ Nok Kam\nZomi vai ah aki lehbulh lampi nihte\nTedim Thuthang – Tedim News (01 June)\nKua aa ding sem, bangci sep – 1\nIndia Minister khatin khuasung kongzing lakah zuntha ahih manin ki mawhsak mahmah\nHun A Mawk Bei Ciang Pammaih ~ Hau Za Cin\nUS gamsung khualzinna pawlkhat – 13


url: =Lungtang tunga kigelh Lai ~ Rev. Khoi Lam Thang :: ZOMI DAILY\nposted on 3 July 2016 at 4:37 pm Lomkholna: Article, Biakna, Khoilamthang\nThu konghong :: “Lungtang tunga kigelh LAI” cih i thulu ahi hi. Ei Khristiante’ Pasian pen `LAI’ Pasian ahi hi. Amah mah in laigelh (Pai 24:12, Jer 31:33, Dan 5:5, 2Korin 3:3) a, midangte zong lai gelh dingin sawl (Jer 36:2, Mang 3:14, 9:19, 21:5) hi. A thute `Lai’ a ciapteh ding deihin thupha pia hi (Mang 1:3). Hi zaha Pasian in thupisa-in thupha a piak `Lai’ Zomite in i neih kipatna tangthu le tua `LAI’ lungtang tungah a kigelhzia ding thulu thumin khenin sut dih ni.\nA. COPE KHAN MA\nA. (1) Zomite in ‘Lai’ nei lo ngei lo hi hang\nZomite in nidang sawtpi lai-in “LAI” nei ngei khin napi, savun tungah kigelh-a, Go Cin in nisa ah a pho leh ui-in na neksak ahih manin, lai a nei nawnlo ihi hi, cih tangthu i nei hi. Lai nei lo ngei lo hi hang. Nei ngei in a nei lokik ihi hi. Lungtang tungah kigelh lo-a, savun tung bekah kigelh ahih manin ui in hong neksak ahi hi.\nA. (2) Pau Cin Hau’ Lai\nZogam tualsuak LAI hi a, Zotual Lai zong kici hi. Pu Pau Cin Hau in 1888-1902 kikal a dam loh hun sungin mangmuhna tawh Pasian kiang pan a ngah ahi hi. Tua manin “Laipianpa” min ngah lawh hi. Laimal 1050 pha a, awmal khat laimal khat ahi hi. La banga kisa diatdiat bu 61 pha-in, a bu simin a dawng a dawng2 in kikhen thuap lai hi. Zolai i neih ma-in mi masate in hih lai na zang uh hi. Pasian in Laipianpa tunga, a piak `LAI’ pen theihhuai, kephuai, sinhuai hi.\n1930 kumin Pau Cin Hau’ lai tawh `Mualtung thuhilhna’ kikhen khia hi. Tua `LAI’ pen Laipianpa’ ngah `Lai’ hi lo hi. A khuanung pian `LAI’3 ahi hi.\nA. (3) Zolai\nRoman Alphabet (Mikang laimal) kizang Zolai pen Mangtual lai zong kici hi. Zomite lak-ah Tedim kampaute `Lai’ nei masa pen ihi kei hi. 1841 kumin Khumi lai, 1852 kumin Mara lai, 1857 kumin Kuki lai, 1865 kumin Asho lai, 1874 kumin Mizo lai, 1891 kumin Sihzang lai, 1894 kumin Khalkha4 lai na om khin hi. Carsonte nupa Khamtung hong tun ciangin, a omsa Khalkha lai puah uh-a, a lawmpa laisiam (Linguist) Tilbe zong kihuhsak hi. Ahi zongin Cope topa Khamtung gam hong tun (1908) hun ciangciang Zolai gelhdan5 ngeina kip kinei cian nai lo hi.\nTua hun lai-in Lusei gamah Lusei lai kilimzat mahmah khin-a, Tedim gam dong hong kizelsuk ngei hi. A sim ciangin e, bi, si kici loin, a, aw, bi, caw kici hi. Tua Lusei Zolai theih ol-in nitak sagih bangin siam uh ahih manin ni sagih lai na ci uh hi. Mualleguam lupzia zuiin Khuakhang lai zong a ci-om a, Aizawl lai zong kici hi.\nB. COPE KHAN SUNG\nB. (1) Zolai kip hong bawlsak\nCope topa in a omsa laigelhdan tuamtuamte enkak-in, Khamtung gambup in a zattang theih ding, laigelhdan kip hong bawlsak hi. Tua ahih manin `tang kam’ (common language) i neihzawh nai loh hangin `tang lailung’ (common orthography) i nei hi. Falam, Khalkha, Tedim le Mizo dongin i lai oltakin kisimsak thei hi hang. Tua bang lailung pen Cope topa in a omsate hong lepsak ahi hi. Ahih hangin a omsa Zolaite tawh kilamdang hi. Zo pau pen `awsang awniam’ nei kampau namte (tonal language) ahi hi. Ahih hangin tua awsang awniam lahnate (Diacretical marks) om lo hi. Zo awsuah (phonetics) tawh a kinai thei pen dingin Roman alphabet zangin hong bawlsak ahi hi.\nB. (2) Zolai a kip na’ng hong zunsak\nAhih hangin tua `lai’ pen thakhat thu-in a hoihpah a kippah hilo hi. Cope topa in a sih dong mah a puahpuah a zunzun hi-a, a hoihzaw a kipzaw dingin laih toto hi. Tua banga a puah tohtohzia, 1919 pan 1938 sung THE CHIN HILLS NEWS (Tunung ciangin CHN ci-in tomlak ding) sung siksan in kimu thei hi. Thu nih siksan in en leeng:\nB. (2) a. Laimal gawmzia\nMin (proper name) gelhdan bek siksanin en leng zong a nuaia bangin a khelkhelna a puahpuahna kimu thei hi. Tu ni dong i buaipih lai `Jesuh’ le `Khrih’ mah zong a kikhel mun pen kammal ahi hi.\nKhrih = 1919 kumin Kaji, 1921 kumin Khaji, 1921 kumin Khazhi, 1927 kumin Khazih\nJesuh = 1919 kumin Jeshu, 1920 kumin Jesu, 1923 kumin Zheishu, 1925 kumin Zeishu, 1927 kumin Zisu, 1929 kumin Zeisu\nPasian = 1919 kumin Pashian, 1924 kumin Pasian\nLeitung = 1919 kumin Letung, 1923 kumin leitung\nTapidaw = 1919 kumin Tawpido, 1921 kumin Tapidaw, 1922 kumin Tapidaw\nInn = 1919 kumin in, 1920 kumin inn\nYangon = 1919 kumin Zangvung,1923 kumin Zangun\nB. (2) b. Lusei (Mizo) lai gelhzia zong etteh ngei\nLailam ah Zomite sangin a khangto masa zaw Luseite (Mizo) laigelhzia ettehin na puah hi. Khalkhate Sayakyi Bawi Hu in “Cope topa in Luseite Haudala6 kiang pan Zolai gelhdan sin hi” ci hi. Tua ban-ah “Lunglei lam pan Tahan hong lal suk Pu Tuah Hrang kiang panin zong Cope topa in Lusei lai tampi theihbeh hi” kici hi. Lusei laigelhzia etteh a Zolai a puahzia CHN-1921, November kha sungah;\n“Tunung ciangin Khamtung lai a ki-at ciangin, Lusei ngeina a kizui ding hi. A tawp lam a awsau a hihleh, tuma lam a, a ki-at mah bangin, a ki-at lai ding hi.”na kici hi. Tua hun a kipanin Zolai malgawmna ah, ingh, langh, cingh, cihte kizang pah hi. Tuni dong mah a zangzang om lai hi. CHN-1928, April sungah, laigelhdan puahna om leuleu a, “Mi kimkhat in s, sh, z, zh a kizangna ding a theikei uh hi. Hi bangin a kizang hi. a, e, o, aw a mai lamah s, leh z, a ki-at hi. Ahih hangin, ei, i, u, mailam ah, ~~, zh, a ki-at ding hi. A masa in J a ki-at hi. Ahih hangin a nung ciangin J a ki-at nawn kei hi. Zh a ki-at ding hi. Banghang hiam cihleh Lusei ngeina tawh a kituak zaw hi” kici hi. Tua manin 1923 kumin Jesuh kammal pen Zisu hi loin Zheishu na kici hi.\nB. (3) A bawlsa lai a kip nang hanciam hi.\n1922 kum Maymyo ah Zolai tanli sang neih ding a kivaihawm lai-in, Mikang kumpi in Laisiampa (Linguist) khat tungtawn laigelhzia thak khat zat ding gel hi. Hih thu-ah Cope topa lungkim lo hi. Ngaihsutna kituak lo ahih manin, a zat ding lailung khensat zo lo uh hi. Cope topa in:\n“Hih laigelhzia thak tawh Khamtung gamah lai kisin leh Kawlgam a om Zomite pen Mizo gam le Meitei gam a om a sanggamte uh tawh kigamla semsem ding hi,” na ci hi. Tua hangin 1925 kum ciangin Cope topa’ lai, Zolai tanli sangah kizang a, tu-in simlemal, Kawlgam Vaigam a om Zomi kici khempeuh in lai kibang a zang ihi hi. Ei Tedim kampau Zomite a ding bek hi loin, Falam kam, Khalkha kam le Chinbok (Mindatte) kam tawh `Lai sinbu’ na bawlsak hi.\nC. COPE KHAN NUNG\nC. (1) Kum 100 a cing hi ta!\nCope topa in 1913 kumin a masa pen Zolai simbu hong bawlsak hi. Cope topa hong patsak laigelhzia paipi zui-in kum 100 a kalsuan ta ihi hi. Kipuah toto a, tu dong mah a kipuahpuah lai ahi hi. Kampau nungta khat ahih leh a kampau le a lai kipuah toto a ngeina ahi hi. 1914 kum in “Tedim Labu” a masapen hong bawlsak hi. A hunhun in hong puahsak toto a, (1918, 1923) a sih dong 3 vei na bawl man hi. Tu in a 8 vei puahkikna ciang i tun ta hi. 1913 kum in Matthai Lai Siangtho tei na kipan hi. 1932 kum in Thuciam Thak Lai Siangtho tei na zosianga, British and Foreign Bible Society in na khen hi. Cope topa maban kizom toto a, 1977 kum in India pan kikhen Lai Siangtho, 1982 kumin Tedim ah a ki-ap Lai Siangtho i nei hi.\nSIL a pankhia Cameron Townsend in “Nusungsuah pau tawh a kitei Lai Siangtho pen sangmang hoih penpen ahi hi. Cikmah ciang innlam vil-a ciah pak cih lah om lo, khualtang ngei lo hi” a cih mah bangin Tedim (Kamhau) Lai Siangtho hangin Cope topa ei gam ah hong tengden ta hi.\nC. (2) Puahpuah zunzun ding Zolai:\n“Zolai gelhzia a kip om nai lo hi” a ci makai pawlkhat om hi. Ataktak-in kip khin hi. A hunhun a i puah zelzel pen a kip man hizaw hi. Minam khangto, kampau nungta i hih leh i pau i lai dinkhawl ngeilo ding hi. Puahpuah zunzun kisam hi. Zomite mai ah kum 1000 val a khangto masa zaw Kawlte in zong a laigelhdan uh a hunhunin puahpuah lai uh hi.\nHih in khantohna lim, nuntakna lim ahi hi. Laimal gawmzia ahih leh a hunhun in kipuah hi. A hoihzaw ding a om leh puahpuah lai ding ahi hi. Tua ahih manin Zolai gelhzia a hoih zaw semsem dingin i puah ding hi. Zo kammal thak gel committee cih khawng, Zolai gelhzia seminar cih khawng i neih zelzel ding leh i puah tohtoh ding ahi hi. Khang masate7 in na puah uh hi. Khang laite in puah ding hi hang. Khang sawnte in zong na puahpuah lai ding a, tua bangin i pau i lai nungta paisuak ding hi.\nC. (3) Zolai Kepsiam Ni:\nRev Dr J.H Cope in hong puah hong zunsak i Zolai kepsiam mahmah ding kisam hi. Savun tawh laigelh hun hinawn lo hi. Ahih hangin ui in hong neksak thei lai ding ahih manin lungtang tungah gelh ding ahi hi. Tua ahih manin:\nC. (3)a Zomi a piang Zolai siam ding\nHun saupi lai-a kipanin Zogam sung sangte ah Zolai hong sinsak nawnlo mah ahih manin khangthakte in Zolai kithei nawnlo tamawk hi. Tua bang ding mah a kivaihawm ahi hi. Zolai Zopau a man leh Zomi a beibei ta cihna ahi hi. Zomi ihih nak leh Zolai i theihkul hi. I Theih nadingin i sin kul hi. Kumpi sangte ah kisin nawnlo ahih manin, biakna lampan hanciamin sin ding ahi hi. Kumsimin Zolai sinna neih den ding kisam-a, a phamawh thu ahi hi. Khangthakte kum khat i hilh kei leh khang khat kizekai ding hi. Mai lamah Zolai simbu tan 4 pan kibehlap toto dinga, tan 10 sin theihna, degree lak theihna ciang hanciam ding hi hang.\nC. (3)b Zokhua cin ah Laibusaal nei ding\nCope kum 1oo Jubilee khit ciangin Pawlpi (ahih kei leh Khua) ciat ah laibusaal (Library) khat ciat neih sawm dih ni. Tua laibusaal ah Zokam tawh a kihawm lai peuhmah koih kim ding hi hang. Tua bangah leitung thu vantung thu a kingah bangbang sim theih dingin koih ding ahi hi8. Koikoi om ta leng i thuzak, i thutheih kibat kim ding thupi hi. Khantoh manawh khangthakte in za lo, thei lo cih a om loh nadingin Zotate in hanciam ding hi hang.\nC. (g)c Zotate in Lai Siangtho sim ding\nLungtang tunga kigelh ding a thupi pen `Lai’ in Pasian kammal Lai Siangtho ahi hi. Kha nuntak nading le leitung nuntak nadingin kicing hi. Pasian kammal simin simsim simsim ding hi hang. Nisimin sim ding hi a, nuntakpih ding zong ahi hi. Khristiante’ i neihsun galhiam ahi hi.\nTua banah Lai Siangtho pen Zolai simin sim dih ni. I Lai Siangtho sunga Zolai gelhzia pen etteh taak cing hi. A kicinlohna pawl khat om hi. Ahih hangin a hoihna tengteng lasiam leeng, Lai Siangtho tungtawnin Zolai siam theih luat hi. Tedim kampau tawh a kigelh laibu lak-ah a sah pen, a hoih pen, mitam in a sim pen laibu ahi hi.\nLai kawi khat zong a thei lo Zomite uliante tawh hong tukhawmsak thei pen Pa Pasian hi-a, Tua Pasian itna le gupna tawh a kikhen thei lo dingin Zolai le Pilsinna hong luang khawm hi. Korin Lai Siangtho (2 Korin g) sunga kigelh Lungtang tunga kigelh lai pen\n1 Hih bangin thu ka gen uh ciangin koleko a kiphattawm ka bang zel uh hiam? Midang pawlkhatte bangin note kiangah lah ding mihoih hihna lai ka kisam kei uh a, note in zong kote nong lah ding uh mihoih hihna lai a kisam na hi kei uh hi.\n2 Note mahmah pen mihoih ka hihna uh lah nadingin kote’ lai na hi uh a, mi khempeuh in simin a theih nadingun kote’ lungtang tungah a kigelh lai na hi uh hi.\n3 Hih lai pen Kh~ih mahmah in gelhin kote a hong puasak ahihna thu kitel mahmah hi. Laidal le suangpek tungah laitui le laikung tawh a kigelh hi lo a, mihing lungtang tungah a nungta Pasian Kha Siangtho tawh a kigelh ahi hi.\nCope Jubilee khit ciangin Zotate mihoih hihna lai a tuam kisam nawn loin, leitung in Pasian tate i hihna hong theih ding lunggulh huai ka sa hi. Zomi hihna `lai’ savun tungah laigelh nawn kei ni. Ui in hong neksak nuamin i kim i kiangah a gimnam diksa in vak kawiawi hi. Lungtang tungah a mang nawn lo dingin gelh ciat ni. Tua hileh kuamah in hong laksakm hong neksak zo nawn lo ding hi. Zota a kici khempeuh in Zolai Siamin, khuakim ah Cope phawkna Laibusaal hong ciat-in, Pasian kammal Lai Siangtho tawh kinahvawh den sawm leeng Kum 1oo cin Jubilee bawl man nei pen ding hi. Lungdam, Rev Khoi Lam Thang (Executive Secretary, Zomi Christian Literature Society (1996-1999), General Secretary, Bible Society of Myanmar (2010 pan)\nPrevious: Nipidaw khualzinna ~ Lang Khan Khai\nNext: USA gam ki sat in ~ Thawn Tuang


url: =Eima Hun (Our Time) ~ Bob Tuangpi :: ZOMI DAILY\nposted on 10 March 2015 at 8:15 pm Lomkholna: BobTuangpi, News, Zomi\nEima hun ka cih ciang in tulaitak i hun kacih na hilo phot in, ni khat ni ( hun khat ) ciang ong tung ding eima hun khat cih nop na hi. Eima hun hong tung theih nangin, ” tulaitak i hun i zat siam ding kisam ” cih theih loh phamawh ding hi. Tua tham lo in,hanciam na, cihtakna, thasanna leh lungkiat loh ding cihte kisam ding hi. Eima hun ong tung nangin eima tha leh eima tha kimuang ding, mite’ tung ah kinga lo ding, lungtang khauhsak ding, lungkia ngeilo ding zong thupi mahmah hi.\nTua ahih man in mikangte’n bang naci hiam cih leh “You are the master of your life and the captain of your soul ” naci zawzen uh hi. Kawlte’n zong Pali kamin hi bang na ci uh hi, “Attahih, attahnaw, nathaw” na ci uh ni. Hih i leitungah i nuntak lai teng ih pumpi ading eimah sia (master ) ei leh a kibawl (create) ih hi hi. Ei leh eimah sia i hih lamtak kiphawk den a, han ciam tentan leng i lungtup ahi Eima hun (Our Time) hong tung pelmawh ding hi.\nTuhun ( nowadays ) ciang hih i leitung ah pilna, siamna, hauhna, minthanna leh a tuam tuam a second phialin khangto mahmah aa, zanni leh tuni kibang lo a tuni leh zingciang zong ki banglo ding a a nini- in pilna leh siamna te khangpi-in khang hi. Tualaitak thupi i sak mahmah ICT ( Information and Communication Technology ) vante khong tu zawh kum 30 ciang naupang ki mawlna bang ta lel ding ci’n mailam thu gensiam ( futurist ) te’n gen zo uh ni.\nTua hi a, hanciam a, tulaitak i hun i zatsiam kei leh mite’ nungah eiguak bek omin mite’ hong kheng mang dinga, i luzang ah a khe uh hong nga ding uh hi. Kong it lawm aw, aman tak hong gen leeng, thasanin, hanciam lo a, na ki puan phat kei leh mite’ netniamna dinmun na tung takpi dinga, thuaklahin naha nagawi dinga, lei bek mah nasik tading hi. Hih i ten na leitung pen a lau huai mahmah mun ( gam ) hi cih phawk in. Nuntak na nei khempeuh a tawntung in a ki do na mun hi. A zote’n a guallelte uk aa bawl siagawp uh hi.\nVasate in lungnote ne uh a, vasate mupi in na nei to zel hi. Leitung pen zawhna mun pepeuh akinek tumna mun cih phawk phot lecin na om mawk ngam kei ding hi. Tua a hih man in mite’n netniamna dinmun i tunkhak loh nadingin tulaitak i hun zatsiamin, thasan aa, kipan leng zekai lo ding hang a hunlap lai ding hi hang, tun a kipante zekai ngeilo hi”If you start now, you’ll never late,if you don’t start, you’ll be late” Mikang te’n zong na ci uh hi. Tua hi a, tuni-in ih kipat leh zekai lo ding hang a, ni khat ni ciang gualzawhna, pahtawina le minthanna hun ahi ” Ei-ma Hun ” hong tung takpi ding hi.\nEi leh ei ih kipuah phat ding ei thadah lehang kuan ei hong puah peuh mah ding hiam? Tualaitak na en mahmah hi mihaute, mi minthangte, migualzote leh leitung makai minthangte zong eite mah bangin a gualzawh ma (agentheih hun) lai uh haksatna tampi mah na phuto uh hi. Tangthu (history) sunga, mithupi pen pa in, mizawng penpa hi, ” The greatest man in history was the poorest “” cih phawk in. Lung kiakei ni maw. Haksatnate pen i gukalzawh nang kahleite hi. Haksatna om kei leh gualzawhna omlo dinga, hih i leitung pen ciimtak huai ding hi.\nTua banah, paunak hoih mahmah khat nei hi hangh, tua in, “Tui bua sa ki luak ki thei lo (spilled water couldn’t be recollected )” ci hi. Hih paunak in bang hong phawk sak aa? Hun manphatna hong pulak hilo maw. Ama hong thuhilh na donloin khantoh sawm nailo na hiam? Hih paunak na lungtang sungah vom tinten inla, na hun zat siam leteh Eima Hun (Our Time) i cih cih hauhna, gualzawhna, minthanna leh vangliatna ahi i lungtupte libang hong cing thei pan ding hi.\nMikangte’n zawng hun manphatna hih bang in paunak na vawh uh hi,” Lost time is never gained again,” Hun in nuntakna hi a, nuntakna in hun tawh kiciangtan hi. Na nuntakna (na pumpi) na it hiam? Na it leh hun mawk bei sak kei in. Bang hang hiam cih leh na nuntakna pen hun tawh kilam (kiciangtan) hi ci’n Benjamin Franklin in zong na gen ngeungeu zawzen hi.\nTua hi a, hun manphatna phawk in, ih hun zatsiam leng Eima Hun (Our time ) i cih cih e! Eh lawmte i phawk ding khat om lai, tua in, kei pil keng, ka khuak mite’a bang kei, mi ban zo kei ning cilo ding hi hang. Leitung bup zankhuamial pen mei (electric) tawh sun nitaang abang sak Thomas Alva Edison ( inventor of electric bulb ) in hih bang na ci hi, ” Gualzawh nadingin pilna 2% hi a, hanciamna 98% hi. ” na ci zen veh aw ! Han ciam ni apiang zolo omlo hi. A piang nailo bek hi Napoleon in na ci buang hi ven maw.\nLung kia pah kei ni. A tawpna-ah kong gen nop khat om lai. Tua pen Sente’ paunak hoih mahmah khat hi, limtak ciamteh inla hih paunak tawh tha lain, tua paunak min in hibang hi. Tung solkhapi’ ong hehnepna aw nem, kei ( khapi ) pen ka tan phat mahmah laitak amial lam manawh kahi ta a, ka mial mahmah laitak a taang pha mahmah ding lam manawh ka hi hi, ci’n tungsolkhapi’n thu hong gen buang hilo hia?\nTua bang tektek mah in tu laitak i mial mahmah hang tung solkhapi bangin a tangpha mahmah ding lam ih mahnawhna phawka, lungkialo thasan in i hun zat siam a, i lungtang phasak le eima tha leh eima tha suang in mainawt tazen leng hualai ah mualdawn ah hong tang ciciai ta ahi Eima Hun (Our Time) hong tung tak pi ding hi. Tua hun ciang…….. Agelh: Bob Tuangpi\nPrevious: President Thein Sein, Chin National Day leh Zomi\nNext: Gas meikhuk tawh anhuan te theih ding thu


url: =Lungdam kohna – Tears Gospel Ministry\nHih lawm Sian Lian pen Tedim Lawibual pan hi a, a innkuan un Pasian a it mahmah uh hi. 1996 kum Tedim Lawibual crusade panin limtakin ka kithuah kha uh hi. Tua Crusade a bei khempeuh amau innkuan in a sik uh ahi hi. Tua hun lai-in Mawtaw nei nai loin mi a hawlsak bek…more!\nPasian a it mahmah Norway gam a om Rosy Aluih te innkuanin Khitui Gospel Nasepna ah Topa leh a gam adingin Ks. 500,000 (Tengh 5) tawh ma hong pang uh ahih manin amau innkuan tungah Khitui Gospel Team kilungdam mahmah hi. Pasian in amau innkuan thupha hong piaksak semsem hen la, Topa Jesu lutungah sathau…more!\nMISSION NASEPNA HONG PANPIH\nPasian a it Paupu (Sian Pau) leh Nembawite innkuan in Khitui Gospel Mission Nasepna ah missionary khat hong vaksak ngei uh hi. 2012 Mission field pai nadingin zong Ks.300,000 hong pia uh a, amau innkuan leh Lianbawite innkuan hanciamna tawh mission field a kivaan zo suak hi. Paupu pen USA a tun main zong Khitui…more!\n2012-01-27 September 23, 2016\nMISSION FIELD VAAN NADING HONG HUH\nPasian a it mahmah Lianbawi (Sawko) leh Man Zam te innkuan in 2012 mission field vaan nadingin a kisam sum leh paii hong huh uh ahih manin tu kumin mission field a kipai zo suak hi. Amau innkuan in Khitui Gospel Nasepna tha hong pia den uh hi. Khitui Gospel panin a kibawl Video khuite…more!\n2012-01-22 September 23, 2016\nMISSION NASEPNA AH MAPANG TAWNTUNG\nPasian a it mahmah U Pau (Upa Tun Khan Pau)te innkuan hi a, tu laitakin Australia gam Melbourne khuapi ah teng uh hi. Khitui Gospel Mission Nasepna ah tuni dong mapangpi hi den uh hi. Mission Director Sia Kham Sian Pau adingin Motor Cycle Kenbo 125 licence nei khat leisak uh a, mission field vaanna…more!


url: =Kawlgam sungah neksathau atuh akibawl te kiman tading ~ ZD :: ZOMI DAILY\nposted on 27 February 2017 at 8:17 am Lomkholna: Myanmar, News, Sawltak\nKawlgam sungah neksathau “Cooking Oil” pen sumzonna in ahoihlo ‘atuh’ akibawl tampi om kici a, tuabangin “Fake Cooking Oils” azuakte aki theihkhiatleh March kha akipan kumpi in Legal Action latading hi ci’n “Union Minister for Planning and Finance” pan U Kyaw Win in genkhia cih MMTimes pan kiza hi.\nTuaban ah neksathau pawlkhat mipe thau “Peanut Oil” 100% hi ci’n akizuak om a, ahi zongin ataktakin adang sathau tawh kihelkhawm hi. Tuabang in mipi khemkei un. Adang mipe guak hilo in, adang sathau tawh akihel lehzong bangzah Percentage kihel cih sathaubung ii a Label tungah gelh hamtang un.\nHihpen thumanlohna hi. Gamsung mipi khempeuh cidamnading, lungmuan nading pen kumpi nasep ahih mannin, hihvai amanlang in ki semding hi ci’n U Kyaw Win in genkhia hi.\nNeksathau abawlkhia, azuakkhia “Cooking oil producers and traders” tepen na thumanding uh kisam hi. Gamsung mipi te hoihtak na theihsakding uhzong kisam hi.\nMyanmar Oil Millers Association panin Chair U Khin Soe inzong agenna ah neksathau pen adang atuamtuam tawh akigawm hangin Label tungah hoihtak ki gelhcian peuhleh phamawhlo hi. Ahi zongin mipe sathua “100% Pure Peanut Oils” guak hi, si sathau “100% Pure Sesame Oils” guak hi ci’n mipi akhemkhem te pen hongki maisak loding hi ci’n gen khia hi.\nKawlgam sungah Peanut Oil leh Sesame Oil abawlkhia Company tampitak in sathau dangtawh ahel uhhangin Label tungah 100% Pure Peanut Oil hi, 100% Pure Sesame Oil hi ci’n mipi hong khemkhem uhhi. Tuabang in agamtata teng kumpi in March kha akipan siansuanding cihthu kizata ahih manin, lungdamhuai hi. Mipi cidam nading inzong athupi mahmahkhat ahihi.\nMinister U Kyaw Win in gamdang panin honglut akici neksathau tezong honglutna gam hoihtak Source aki gelhciankeileh lei kei un, ne kei un, zang kei un. Cidamna adingin lauhuai hi ci’n genbeh hi. ZD Sawltak #zomidaily\nPrevious: KLIA2 Airport sungah guza vai bangmah lauhuaina omnawnlo ~ ZD\nNext: Zomi Siamsin kipawlna Hakha & Falam Fresher Welcome & Fellowship


url: =Russia gamsung Moscow khuapi ah vanlengkhat tuahsiat in mi 41 in sihlawh :: ZOMI DAILY\nRussia gamsung Moscow khuapi ah vanlengkhat tuahsiat in mi 41 in sihlawh\nposted on 6 May 2019 at 11:54 am Lomkholna: News, Russia, Sawltak, World\nRussia gamsung Moscow khuapi sungah vanleng khat akumsuk laitak in kiasuk in, meikuanggawp ahih manin mi 41 takin sihlawh cih Reuters pan kiza hi. Tua vanleng pen Russia te ii vanleng hi a, asi lakah naupang 2 zong kihel uhhi.\nHihvai akancian ahi Russian Investigators te’n agenna ah tua vanleng pen buaina aom ciangin amanlang in Emergency Landing bawlin, Moscow Airport ah akumsuk hi a, tuapanin mei akuanggawp hi ci’n genkhia uhhi.\nHih vanleng atuahsiat laitak pen Russia Television ahzong ki suaksak in, tua vanleng Sukhoi Superjet 100 pen Moscow Sheremetyevo Airport ii vanlengtaina Tarmac tungah akumsuk ciangin ameilam meikuang kipanin tuakhit ciangin thakhatthu in puakkhamzai hi.\nVanleng sungah atuangkha Passengers honkhat amanlang in Emergency Slide ki tolhkhiatna panin ki tolhkhiapah ngeingai uhhi.\nTua atuahsia vanleng pen Moscow City panin Murmansk City kikal alengzel hi a, hih atuahsiatni in vanleng sungah Passenger mi 73 leh vanleng sungah nasem Crew mi 5 atuang uhhi ci’n Russia’s Aviation Watchdog te’n genkhia uhhi.\nVideo: It was a harrowing scene on the runway at Moscow Airport as a passenger plane coming in for a landing wound up engulfed in flames. Russian authorities confirmed that 41 people are dead. CBS News’s Mola Lenghi reports. (5-5-2019)\nVanleng sungah Passenger leh nasem akigawm in mi 78 atuang lakah mi 37 bek suaktathei uh a, adang mi 41 te’n asihlawh uh ahihi. Hih vanleng tuahsiatna ahang akician taktak in kitheinailo hi. Investigative Committee te genna ah athu aki kansan laitak hi a, vanlenghawl Pilots te ii zuihding thukhun azuihloh omkhahiam cihtezong limtak ki enphading ci uhhi.\nAhi zongin hih vanleng sungah atuangkha Passenger khatin agenkhiatna ah vanlengpen alenkhiatzawh asawtlo in kek in dengkha “lightning struck” hi ci’n genkhia hi. Tuaciangin amanlang in Emergency Landing bawldingin aki lehkik hi. Vanleng sungah atuangkha khempeuh ki lauthawnglua mahmah ahih manin, pawlkhat asibup akhuaphawk nawnlozong omhi ci’n genbeh hi.\nVanleng pen Emergency Landing abawl ciangin kauphe bangin tuanlaulau liangin, tuakhitzawh asawtlo in meikuang akipan hi ci’n kigen hi. Passenger tepen laulua mahmah uh ahih manin, awnggawp, kugawp in ki patau mahmah hi.\nMore: Russia te vanlengkhat kia, asungah atuang mi 71 avekin si\nRussia President Vladimir Putin leh Prime Minister Dmitry Medvedev te’nzong atuahsia te dahpihna pulakkhia uh a, amanlang in tuahsiatna athu kancianding thupiakhin uhhi. Sawltak #zomidaily\nPrevious: Nupa omkhopna pen taneih nadingbek hilo hi\nNext: UNHCR: Zomi gambeelte vai akikhel thute tawh kisai in zaksakna


url: =Vondeih Kep Ding – 59 (Pau Khan Kap) :: ZOMI DAILY\nposted on 24 September 2016 at 8:35 am Lomkholna: Article, Paukhankap\nZanmah deuh in nasep pih ka lawmte hon khat inn ah hong hawh in thucin thutaang kikum in ciak ngei ngai un. Tua ah khat pa pen pau mahmah lo-in a phone bekbek enen niloh hi. Paupih in thu kuppih taleng hong kinmel lo-in zong hong donmeel lo hi. A phone mah tawh toktok mai hi. Tua leh tha khat in a phone hong ki call hi. Inn pua ah pai in hopih ning cilo in innlam aa tangkote bang khat in khuazang zak dingin pau in ki hopih mawk hi. Na pa in ka sanggam ka meeltheih khat hi leh tawmcik beek hopih in kuppih nuam ing. Tua in hih lai hong gelh sak hi.\nMi inn ah na hawh ciangin na phone bekbek en in na om khak ding hong deih lo hi ing. Pawl khat te tua ci mawk uh hi. A zenzen in na lawmte tawh thu kikum in na om laitak na phone hongpai leh,‘Tawmvei cik maw, lawmte!Ka phone hong ki call in, hong hopih pak ning,’ ci-in tua khit ciangin na phone sang pan in. Tua bang gamtatna in lawmte thupi bawlna hi-in lawmte zahtak piakna zong hipah hi. Pawl khat te tua cilo-in milak khawng ah phone pau lala in mi thu kikupna ngawnkai sak mahmah uh hi. Na omna mun gamlum in na phone speaker hon loh phamawh ahih leh zong speaker na hon ma-in hong hopih nu, hong hopih pa speaker na hon lamding theisak hamtang in. Tua hi kei leh mi zaak dingin a kilawm lo thu ahih kei leh no private thu khawng hong genvat kha leh mibil panin kila kik thei nawn lo ahi. Hong hopih te theihsak lo-in speaker i hon zong thudik hilo hi.\nBiakinn ah zong na phone vibrate in koih hamtang in. Na kizawh leh power off le cin hoih sa ing. Pawl khat te biakinn ah thunget lailai, a phone uh ging valval sak in, mi thunget na, mi thu ngaihna ngawngkai sak in susia ahi, tuadan te’n. Lampi na kankawm in zong phone en sa in, kan peuhmah kei ing. Khat vei mitawh phone pan in kihopih kawm sa-in, lampi ka kan leh mawtaw pi khat in hong taihlum dek hi. Ahang in ka phone bek ah ka lungsim om ahih manin sak le khang ah hong pai om tam ci-in en kha lo-in ka saklam bek en in, ka khanglam ka et ding mangngilh mikmek mawk hi ing. Pasian in hong kem lo hi leh tua lai-in a si vel ding hi ing. Tua ahih manin lampi na kan kawm peuhmah in phone enkawm sa, phone ho kawm sa-in a hih thei laiteng kan kei in. Accident i cih pen accident mah hipah hi. Upmawh lo, kigin lo laitak mah ah thupiang vak ahi hi.\nI gam ah phone line hoih loh man aitam, phone tawh ki hopih ciangin ngaih tak in a pau lala pen ei bek mah hilai in ki um ing. Ahih thei nak leh mitawh na kihopih ciangin ki zazo kei hong cih kei nak leh adam thei thei in hopih, paupih ding kisin in. Phone nei kitam in phone zanghthei taktak tawmlai sa ing.\n‘Ka pa zong hih bang khawng hong gen liang, naupang hong sa lai aitam,’ na cih phial zongin hong gen kikkik hi mai ing.\nPrevious: Zomi te’ lungsim leh i ui lungsim ~ Thang Khan Lian\nNext: India in France tungpan in vanleng 36 leisawm ~ Thang Khan Lian


url: =Ke’n zong ka hihthei hi ~ Deih Tung :: ZOMI DAILY\nNang na hih theih leh ke’n zong ka hih thei hi. Banghang hiam cih leh nang zong mihing na hi a, keizong mihing mah ka hihi. A ki pat cil in Pasian in vantung leh leitung a piang sak hi. Nakhem peuh in Pasian bawlsa hi a, Pasian theih loh a ki bawl hih leitung ah bang mah om lo hi. Pasian in a bawl te sung lak ah ei mihing te in aman pha pen pen te ih hi hi. Thu ngaih sut theih na nei in, lam et na a nei te ih hihi. Ih sep nop khat semthei in, ih ut ut in a gamtang thei te ih hihi.\nMihing khem peuh in vantung khat, ni khat, khapi khat, …cih dan in ih nei khawm a, ih zangh khawm hi. Mikhem peuh in hih theih na, zaneih na, hun man pha ngah na a ki pan a ki bang in a ngah kim te ih hi hi. Tulai tak in mihing te in ih omna, ih nuntak dan ki bang lo in sak leh khang ah ki om tek in mun khat khat ah ih ki gal bawl a, lei tung ih su sia hi.\nA tak tak in cileng, leitung mihing khempeuh pen unau khat sang gam khat ih hihi. Leitung pian cil in mihing te pu pi pa in Adam a hihi. Adam bek hih leitung ah a om ding pen Pasian in hoih sa lo, et lawm sa lo a hih man in Evua a zi ding in bawl sak in tua tung tawn in mihing te ki pung to sem sem in leitung ki dim hi.\nKo tua te beh, ko tua minam,ko tua te hi ung ih kicih cih hang in pen ei te in beh khat phung khat vive ih hihi. Na pa, napu, napu sawn sawn cih dan in ki kan to taktak leng nang leh kei zong ih pu Adam ah a ki bang ih hi hi. Tua a hih manin sanggam unau khat ih hihi.\nKa gen nop bul pi in mihing khem peuh ih hih na ki kim a, kuamah a lian zaw ki om tuan lo hi. Bang hang in gam khat leh khat, khua khat lehkhua khat in tuam om tek ih hiam? Ih tuam om tek na a hang pen Ei leh ei in zanei nuam, nek leh dawn a nuam tuam ding,leitang hoih leh mun hoihna ah ki lal koi koi a hih man in lei tung mun khem peuh a ki zel ih hi hi. Mihing ih hih na mikhem peuh ki kim a, a hi zong in zaneih na, zaliat na ki bang kim lo in, neih leh lam zong ki bang lo hi.\nNang zong na hih theih leh ken zong ka hih thei dinghi. Hih lei tung ah thu thang tuam tuam te ih sim sim a, ih lung ngaih ngaih teh lung nop na hong pia ding thu tam lo in lauhuai na leh lung nop loh na ding thutam pi in hong tuam cip zaw hi. Mikhem peuh in a nungta Pasian thu zui a, Pasiang thu nungta tawh ih nun tak kei buang leh hih lei tung ah lung nop na om lo in ki gal neih na tawh ih ki dim ding hi. Tua ki gal neih na, ki muh dah na, ki lem loh na khem peuh pen Ih Biak na ah gawm in ki it ki ngai in ih om thei kei buang leh hih lei tung thu tawh kua mah ki lem zo nawn lo ding hi.\nGam khat leh gam khat, khua khat leh khua khat, mi khat leh khat ih ki lem na ding pen Topa thu sung bek ah om hi. Pasian thu in leitung mi khem peuh na huam kim hi. Tua a hih man in mikhem peuhin Pasian thu lo tawh ki lem zawh ding, ki it zawh ding hi lo hi. Pasian in mikhem peuh a ma piansak sa a hih mah bang in hong it na nang leh kei tung ah ki kim a, a tawn tung in hong it tawn tunghi.\nKa neu lai in kakhua uh Valvum pan gam la ka pai na pen Tedim ciang a hihi. Ka ngaih sut na ah leitung ih cih pen mundang ah om nawn lo in, ko khua kim a gam teng leh Tedim bek a omka sa hi. Ka lovuah ka kuan ciang in lo kho thei nai lo ka hih manin ka nu te gei khawng ah ki mawl mawl in kaom thei zel hi. Lo ahkanu te zui den ka hih man in ka lo vua leitang leh ka khuasung vua leitang ki bang hi ci in ka thei hi. Tawm khat ka gol toh tak tek Gamdang zong mun tuam tuam om lai hi ci in za in ka thei hi. Kum 15 khawng ka phak toh teh India gam, mizo gam ah sum tha lawh ding inka va pai hi.\nKa ngaih sut na ah gamdang ki ci hi mawk a hih teh leitang a bang ci zen diam? Gam dang ah bang ki ne ding hiam? Ci in ka ngaih sun hi. Gamkhat leh gam khat leitang a ki bang lo dan in ka ngaih sut hang in ka va pai a, ka vatung tak tak teh leitang pen na ki bang mawk hi. Leitang ki bang na pi a hi zong in gam gi, a nei ih hih lam ka tel pan hi. Ka cih nop na ah mihing khem peuh in leitang ihnei khawm hi kong ci nuam hi. Leitang nei khawm ih hih leh ih hih theih na ki bang hi lo ding ahi hiam? Ki bang ding hi.\nKhua ta a teng mizawng teng in naiip pi puan in ki khui a, puan in ki silh theihi. Khuapi sung a teng te, mihau teng in puan hoih silh in om uh a et lawm hi. Bang bang ih silh a, ih teeng zong in ih mikhem peuhin puan silh tek ih hih teh mihing ih hih na kibang hi. A mel ki bang lo a tuam tuam bek hi a, a vek in puan mah ki ci tekhi. Zanpuan zong tua dan mah hi. A nei zaw deuh te a, hoih deuh bek in, anei lo zaw deuh te in zong puan za mah na silh ve ve uhhi.Ih vekin puan silh lo om lo ih hih man in ih hih na ki banghi.\nGamdang te tui pen a mel a kang hi a, ei a pen a vom a hihi cih dan om ngei lo hi. Tua te a gam uh khangto lua ta un atui nasan uh a mel tuam ta hi ven cih bang om ngei ngei lo hi.Bangzah tak in gam khang to a, gam a zawng zong in bang mah ki lam dan na om lo hi.Mizawng tetui dawn zong tua mah, a haute in zong tuamah.. ih vek ih a ki bang in haikhat pan a dawn khawm te ih hih manin a ki bangih hihi.\nMihau te inn hoih a, mizawng te inn hoih lo hi. A ki lam dan na a hoih leh a hoih lo bek hi a, ih vek in inn ih nei kimtek hi. A nei nailo te zong aneih na ding in a han ciam lai tak hi ding hi. Innsung van zat, tuizat dan,meizat dan tuam tuamki lam dang ding a, a hi zong in a zawng a hau in mei, tui, inn ih neih dan, ih zangh tek hi. Gamdang ah gas khawng, dat tuam tuam tawh meiki ngah hi. Ahi zong in ihpian pih mei te mah bang in sa in a mei mah a hihi. Mei in na kang inlawh thei a, mei khem peuh kangthei hi. Gamdang a om meite kang thei a, Zogam a om meite zong kang thei hi. A vek in a hih na ki bang hi.\nKa khua Valvum khua sung a lampi te, kong zing te, Tedim khuapi sung a lamzik pi te, Tedim pan Kawlpi pai na a lam pi te,Kawlpi pan Zangkong dong pai na lam pi te, Gam dang mun tuam tuam a lam pi te ah nang leh kei pai thei lo ding ih hihiam? Ki pai thei lua hi. Mihing cih tha dah set tuam tuam, zusa nga ngawn vak zial zial lel uh hi. Ka cih nop na ah Tedim a om lampi khat pen khua ta a om mite Tedim a pai ciang tua lam pi ah pai thei lua hi. Tua lam pi ah Tedim khua pi sung a teng tek bek pai thei hi cih dan in upadi tu ciang ciang ki za nai lo hi. Lam pi khem peuh mikhem peuh in ih neih khop a hi hi.\nZomi te ih taltung ah pilna zong thei lo ding ci in seal hong kitum hi lo hi. Tu hun ciang mikhem peuh in a kibang in pil na ki zong thei hi. Sum nei zawdeuh te in sanghoih zaw deuh ah kah zo in sum nei lo te zong ih om na kiim tek pan pil na ki zong thei tek ta hi. Pil na nei thei lo ding ci in hong ki kham het lo a hih teh ih vek in pil na azong thei, ih pil na a zangh thei te ih hihi.\nSumzon na lam sang ah zong innzaang bek ah ki zong hi nawn lo in, mun khempeuh ah kizong thei hi. Zomi te a tam zaw phial in India, Thai, Malaysia cih te ah sum ki zong hi. Zomi te in tua mun te ah sum ki zong thei hi cih dan om nai lo hi. Mihing ih hih manin mihing om na, om loh na, hih lei tungmun khem peuh ah sum zong in ih vak kawi kawi thei hi.\nInternet sung leh website tuamtuamte ah mipil te lai at te ka sim ciang hoih sa thei lua ka hih man in ka zah taak hi. A mau lai at te ih sim sim teh ei zong a at thei lo ding maw? Cih danin ka ngaih sun hi. Midang te in zong hih thei a hih leh en zonghih thei lo ding maw …ci inhan ciam in lai ka gelh hi.Ka cih nop na ah midang te hih theih khat pen ei Zomi te in zong hih thei lua hihang, hih thei hun lua ta, ih hih theih sa te zom to to lai in hoih sak sem sek ding hi hang.\nNang na hih theih leh ke’n zong ka hih thei hi. Lunggulh na, tup na ki cian nei a a han ciam mi a ding in hih leitung ah a piang zo lo ding a om kei hi. Deih Tung\nPrevious: Christian khatin gammakai sepding adeihlo Kawlte\nNext: Matutna ding a kisam kalpi sagihte ~ Dong Mung


url: =Mizogam ah ih Sanggamten Dongtuak ~ Cin Lian Khai :: ZOMI DAILY\nposted on 7 July 2017 at 9:32 pm Lomkholna: Cinliankhai, India, News\n2015 Tuiliatna hang a, gentheih haksatna, Cimawh Gilkial a ih om laitak in, Central YMA in CM Pu Lalthanhawla kiang ah vaphu a, Pu Lalthanhawla in Central Goverment ah hong phutsak kik leuleu in, Kalaymyo ah Vanleng tawh India Kumpi in antang hong khia ziahziah hi. Ciau lam ah zong, Mizogam sung ah azuakna zah un, Ciau ih kisap zahzah ih lak theih ding in, hong koihsak uh hi.\nTuaban ah Tedim leh Tonzang aa, Dongtuakte ading akhonkhong in Shalom Youth Committee tungtawn in Antang Ip 200, Be Ip 8, leh MMK teng 217 hong pia uh hi. Tua sum pen adiakdiak in Kahgen leh Vongmuan Refugee Camp Inn 78 te ading a focus zaw uh hi.\nTedim AD pa tawh SYC te kikum in Kumpi lampan Inn 46 lamna ding pan in Inn 5 ading Budget cingnawnlo ahihman in SYC tungtawn in Young Mizo Association(YMA) min tawh Teng100 zangh in Inn 5 lamsak uh hi. Tua bek thamloh Dailengbuk 46 teng 50 bei in vaihawm sak uh hi. A sum omlai teng Dongtuak 78 te AD zum tawn in Dongtuakteng kaikhawm in sumte Innlu si ah hawm uh hi.\nTuma June Kha sung in Mizogam Aizawl Khua sung leh mun tuamtuam ah Tui khang leh Mencim hang in Inn leh lo tampi kisia ban ah Mihing nangawn sihlawh uh hi.\nTua ahihman in “Zo” anei khawm phadiak ih Sanggam Mizo te haksatna ah Zomi min tawh huhlo ding ih hihiam? Khutzep in en it hithiat ding ih hi hiam.\nZophualva itna laizomte kiangah laklo ding ih hi hiam?, ci-in Tedim ah SYC malak masakna tawh kipawlna tuamtuam leh Upate kikupna 2017 July 9 Sunday 2:Pm CCA ( Sia Khawmpau Mikang Lai Sang) Lawibual Veng, ah nei ding a, nasepdan ding nashia tak in kikupna om ding hi.\nLate 133:1 “En un Sanggamte pumkhat suakin a tut khawm uh ciangin bangzahin hoihin nuam ahi hiam.\nPrevious: UNHCR, Malaysia Home Ministry leh gambel palaite ki muhkhopna\nNext: Malaysia, Ampang ah nupa kopkhat leibat haulua ahih manin ki sihbawl uh


url: =Makai siam le nungzui hoih ~ T. Sawm Lian :: ZOMI DAILY\nposted on 4 June 2016 at 2:33 pm Lomkholna: Article, Sawmlian\nZomite sungah bang hangin kiphinna, kipumkhatlohna, leh kithutuaklohna om den a, biakna pawlpi, paidan leh thu-up kibangte lakah zong bang hangin pawl kikhenna piang hiam, cih i ngaihsut ciangin tom cikin dawn theih a, “Makai siam le nungzui hoih a tamloh man” ahi hi. Makaite in ‘Bangci bangin mipite makaihin hi leng kithutuakin, khangto thei ding hiam’, cih ngaihsut penin nei lo a, mipite in zong makaite makaihna zui siam lo hi.\nMakai te’n mipite khualna leh itna taktak tawh a makaih mipite phattuam nading leh hoih zawk nading ngaihsunin, mipite in zong makaite makaihna bangin zuisiam leng nuntak hong nuamin, gengen kul loin kipumkhatna piang tawm lel ding hi. Tua ahih manin, makaihna leh nungzuihna pen a kizomden, a kikhen thei lo ahi hi.\nI. Makai leh nungzui\nLeitung-ah a neu mahmah ganhing Miksite leh a lian mahmah Saite pan kipan, Pasian bawl nate laka a thupi pen mihingte ciang dongin – innkuan, khua, pawlpi, minam leh gam adingin kisap lianpen in – kimakaihna hoih, khantohna, hong susia thei tuamtuamte lak pana kikepbit nading leh suahtak nadingin amaute lakah vaihawm ding a telkhiat / sehkhiat / om kul a, tua pen ‘makai’ kici hi.\nTua makaite pil leh pilloh, a kivak leh kivaklohin pawl sung nop leh noploh, khantohna leh niamkiatna sai mahmah hi. Makai a om theih nadingin makai a seh, a teelkhia om a, tua pen ‘nungzui’ kici hi. Makai a om theih nadingin nungzui om pelmawh hi.\nII. Makaih siam, makai hoih i cih kuate hiam?\nHarry S. Truman (1884 – 1972), US President (1945 – 53) in, “Makai siam i cih pen mipite in a sepnoploh uh na khatpeuh, thanuam tak leh lawp taka semsak thei dinga makaih siamna a neite ahi hi” ci hi. Peter G. Wiwcharuck in, “Makai siam i cihte pen mipite leh a upna, ngaihsutna, hun, neihsa leh thatangte siam taka zanga nasep a lawhcingsakte ahi hi” na ci hi. Ted W. Enstrom in, “Makai omzia bulpi pen hih leitunga a hoih na khat peuhpeuh seppihte zang a tangtunsak / picinsak ahi hi,” na ci hi.\nVictor Manogram in, “Makai omzia in, pawl tup le ngimte tel a, a lawhcin theih nadinga mite thapiak a siamte ahi hi,” na ci hi. Lord Montgomery in, “Makai i cihin kipawlna hoih dangte bangin tup le ngim kician nei ding a, tua pawl’ tup le ngim-ah mipite a lunglut theih nadingin kaihkhop, thapiak siam ding hi” ci hi.\nHih a tunga mite genna panin makaite sep ding leh, makai hoihte hihna hong kitel mahmah hi. A tunga mite genna panin makai hoih in:\n1. A makaihte tha pia-in lawpsak ding a, mipite upna, ngaihsutna, hun le neihsate zang siam ding hi.\n2. Tup le ngim kician nei-in, theician ding a, mipite in a thukimpih theih nadingin thapiak, hanthawn siam ding a, tua pawl’ tup le ngim tawh kituakin mipite lamlakin, a thu bek gengen loin sem ding hi.\n3. Midangte in bangci makai uh hiam, cih thei-in, pawl dangte hatna leh hatlohna panin pawl hoih nadingin makaih dan kisin ding hi.\n4. A makaih mite khantohsak ding tup le ngim penin nei ding hi.\nTua banah makai hoih in, pawl in haksatna a tuak hun ciangin manlang leh kician takin thukhensatna (decision) bawl siam ding hi. “America President 16thna Abraham Lincoln (1909 – 1865) pen a minthanna tuamtuamte lakah vaihawm siam-in, mi lungsim nasak het lo, leh midangte lungkim nadinga thukhensat a siamna hang hi,” kici hi. Ahih hangin, mi khempeuh lungkim nadingin kuamah in vaihawmin thu khen thei lo ding hi, cih phawk kisam hi.\nIII. Makaihzia nam tuamtuamte\nLeitungah mihingte – lungsim puakzia, pau, ngeina, khua, minam, leh gam a kibatloh mah bangin makaite makaihzia zong nam tuamtuam om hi. Tuate pawlkhat en dih ni:\n1. Judge leader: Mite nasep encik kawm-a a hoihlohnate muh sawm a, tua a muhna pana mite zawh a sawm makaite genna ahi hi.\n2. Democratic leader: Mi tamzawte deihna leh hoihsak bang a vaihawm makaite hi.\n3. Consultant leader: Midangte thu dong kawma makaite hi.\n4. Contextual leader: A hun leh mun tawh kituaka lungsim puak siam makaite hi.\n5. Skillful leader: Mite muhna sanga tangzaizaw a gelsiamna le muhkholhna(vision) nei makaite.\n6. Spontaneous leader: A kulna-in a phut khak hun ciangin makai a, hun dang cianga awlmawhna nei lo makaite hi.\n7. Expert leader: Midangte sanga siamtuam deuh, makaihna tawh kisai talent a neite hi.\n8. Autocratic leader: Ama thu bek thu sa a, midangte gen thupi sim lo, bangmaha ngaihsun lo, ama thu leh deihna a tun masiah lungkim ngei lo makaite hi.\n9. Laissez – faire leader: Midangte muanga amaute ngaihsutna hoih pen hi cih um, a cih bangbang uh hoihsa kawikawi leh mi a muang pahpah makaite hi.\nIV. Makaite cinna (qualifications) leh makai hoih, makai siam hih nading:\nZomite makaihna tawh kisai i gen laitakin, Zomibup phial Khristian kihi ta ahih manin Khristian kimakaihna tawh kisai i tam gen ding hi. Makaite cinna leh makai hoih hih nadingin :\n1. A piangthak mi\nKipawlna dangte lakah zong kisam mahmah napi’n, biakna pawlpi sung diakah makaite pen a piangthak, Pasian a zahtak, Pasian in sem dinga a seh (I Thes. 5:12) ahihna phawkin a zahtak, thunget a hat, leh a kiniamkhiat mi ahih kisam pha mahmah hi. Bang hang hiam cih leh, mi mangthang, mi kibang lo, leh a gi lo mahmah zong makaih ding uh ahih manin, mi piangthak lote in tua bang mite makaih zo lo uh hi. Zeisu in mittaw leh mittaw a kimakaih theihloh ding thu na gen hi (Luka 6:39).\n2. Mi citak leh muanhuai\nMipite lutang ding ahih manin makai pen a makaihte etteh tak dingin citak-in muanhuai ding hi. A makaihte a lungkiat hun uh ciangin zong tha a ngah kik theih nadingun a nuntakna-ah cihtak ding a, haksatna lauhuaipen a tuak uh ciangin zong kibelhna taak dingin muanhuai ding hi. Sum leh nu le pa (sex) thu-ah a citak mi hi ding hi.\n3. A ettehtak mi\nMakai ahih manin ama nuntakna leh a innkuan nuntakna pen mite in etteh den hi. Tua ahih manin a makaihte’ ettehtak dingin ama nuntakna leh innkuan kemzo-in, ukzo ding hi. Pawl nasep nadingin a hun leh a neihsa sum le pai kipiakhia ngam ding hi.\n4. Midangte a pahtawi siam\nMihingte eima hihna leh sepna ciangciangah pahtawi nuam kisa-in, ki-ut ciat hi. Makai hoih, mipite tawh kithutuak hih nadingin mi phat siam, pahtawi siam kisam a, mi pahtawi a siamte in a pahtawite tha a piapia ahi hi. A makaih mite a kibangin en kimin deihsak tuam aneih leh zong kilangkhiasak lua lo ding hi.\n5. Thuakzawhna nei\nKipawlna khat peuhpeuhah haksatna leh buaina, makaite hawmthawhna leh gensiatna om teitei a, makai hoih in tua bang hun ciangin kiniamkhiatna leh lungduaina tawh thuak zo hi. Thu hoih mahmah zong a makaihte in ahoihna tel pak lo thei a, a saan theih nadingun hanciamin, kinawh tengtung loin ngakzo ding hi.\n6. Pil ding\nMite makai ding, mipite maiah pai ding ahih manin na khat peuhpeuhah a makaihte sangin theizaw, siamzaw, pilzaw-in, thudik leh zuau thu khentel thei ding a, a hun leh mun tawh kituakin kampau leh gamtatdan ding khentel ding hi. Ama khantohna ding bek ngaihsun loin, a makaih mite’ khantoh nading zong gelpihin lamlak ding hi. Mi lungsim nasak het loin a hoihlohna leh kicinlohna hilh siamin, a thalawp theih nadingin hanthawn siam ding hi. Tua banah haksatna leh buaina a om ciangin kician takin thukhensatna bawl thei ding hi. Mipil tawh a kithuahte pil hi.\n7. Ciamnuih gen siam\nJ. Oswald Sanders in, “Makai ciamnuih siam lote lawhcing thei taktak lo hi” na ci hi. A makaih te’n a mai-ngap theih nadingin ciamnuih a gen zong a kisap hun om hi.\n8. A kiva mi\nA makaihte in haksatna leh nopna a tuak uh ciangin a kidawk masapente lakah kihel ding hi. Vaihawmna tungtawna sep le bawl ding kipiate leh, ama tunga kisuante lawp tak leh a theihna tawpin sem ding a, mawhpuakna awlmawh ding hi. A gen bekbek hi loin a takin semkhia ding a, thuak a kul leh zong thuak masapen ding hi.\n9. Amah a kimuangngam mi\nMakai hoih hi dingin amah leh amah kimuan-ngamna (self confidence) a neih kisam hi. Midangte a muan theih nading leh lawp taka sem a pulak / genkhia thei dingin amah leh amah kimuanngamin hangsan (courage) ding hi. Mi lakah zahkai den makai pen makai hoih hi ngei lo a, mipite in zong muangzo lo pah hi. Amah a kimuan laitakin, ama pilna le siamna bek suang lo a, Pasian leh mipi deihna bang hi hiam, cih kantel ding hi.\n10. A huaiham lo mi\nA makai hihna suangin, nekguk takguk theihna leh ama phattuam nading bek ngaihsun lo ding hi. Ngah ding bekbek a lamen hi loin, a piakhia hizaw ding hi (not greedy, but giving).\n11. Theihsiamna nei mi\nA makaih mipite cinlohna leh hatlohna theisiam ding hi. A haksatna uh leh cinlohna panin bangci hotkhiat ding, cih a ngaihsun mi hi ding a, a makaihte utdan, lawpdan, leh lungsim ngaihsutnate theisiamin tua tungtawnin na semin vaihawm ding hi. A makaih mipite pen mihing mah ahihna uh thei ding a, semkhial, bawlkhial, leh ngaihsunkhial thei ahihna uh phawk ding hi.\n12. Sapna a ngah mi\nKhristian makaihna pen thubaih hi lo hi. Sapna a za/ngah lote adingin cimtakhuai mahmah thei hi. Bang hang hiam cih leh, sapna in a sappa/nu tha piaden a, tua-in na hoih sem dingin huh hi.\nV. Makai hoih hihna tawh kisai i telkhialh theih thu pawl khat om hi. Makai hoih i cih pen:\n1. Hihna (position) hi lo\nMakai hoih i cih ciangin hihna (position) genna hi lo hi. Makaih a siam mahmah, ahi zongin pawlpi leh organization tuamtuamah dinmun poimawh a luah lo om thei a, tuamah bangin, dinmun poimawh tampi a lente khempeuh zong makai hoih hi khin tuan lo hi. Moses tutphahah Laigelhte leh Farisaite a tut uh hangin makai hoih ahihloh zia uh Zeisu in gen hi (Matt. 23:1,2).\n2. Mimal pianzia(personality) hoihna bek hi lo\nMakai hoih i cih ciangin mihing migitna leh pianzia (personality) hoih genna hi lo a, personality hoih neite zong makai hoih hi khin tuan lo hi. Ama nuntakna pen mite etteh ding ahih laitakin, makaihna lamah a lawhsap leh a makaih mite adingin a khiatna tam lo thei hi. Farisaite hoih gamtat mahmah tase leh mipite lampi maan tawnsak tuan lo uh hi (Matt. 23:1-12; Mk.12:39).\n3. Thuneihna (authority) hi lo\nMakai i cih ciangin thuneihna (authority) genna hi lo hi. Lungdamna Thu Johan 13 sung i et ciangin Zeisu in a nungzuite khe a silsak thu i mu hi. Makaihna pen kiliatsakna, kithupitsakna hi loin, midangte ading a nasepsakna hi zaw a, mite taanga sem, mite deih banga gamta ‘sila’ hizaw hi.\nVI. Makaite puk theihna tampi om a, makai hoih hi dingin hih anuaiate panin kidophuai hi\n1. Kisaktheihna (pride)\nSep le bawlna-ah lawhcinna hang leh makai kum tam sepna hangin kisaktheihna piang thei hi. Makai in kisaktheihna leh kiphatsakna a neih leh, tua in pukna piangsak hi (Pau. 16:18).\n2. Minthanna (popularity)\nMinthanna pen ahoih mahmah ahih laitakin tua-in kisaktheihna leh hi kisakna piangsak thei a, a hoih lo lamin mihingah nasem thei hi. William Penn in, “Avoid popularity; it has many snares and no real benefits” na ci hi. Meetna pi om lo, thaang (trap/snare) lauhuai mahmah hi thei hi.\n3. Lawhsapna (failure)\nMikang te’n, “Lawhsapna pen lawhcinna khuam muanhuai ahi hi (Failure is the pillar of success)” na ci uh hi. Makai te’n makaihna-ah lawhsapna tuak teitei uh a, makai hoih lote pukin, lungkia thei uh hi. Joshua in Ai khua a zawhloh hangin a makai hihna panin kitawp lo hi.\n4. Huaihamna (greed)\nAmau phattuam nading bek a ngaihsun, a huaiham makai pen makai hoih hi ngei lo hi. Lai Siangtho in huaihamna pen, ‘milim biakna zahin sia’ (Efesa 5:5); ‘Enna leh huaihamna a om nak leh buaina leh siatna nam khempeuh tawh kizom pahpah hi’ (James 3:16) na ci hi. A huaiham makai pen a puk, a kisia makai ahi hi.\n5. Hazatna (jealousy)\nMakai pawlkhat amah sanga mi a siamzawk, pilzawk leh neihzawk ding a lau om thei hi. Hazatna pen – guh a muatsak natna hi a (Pau. 14:30b), hehna leh sin-sona siahuai a, tua sangin zong siahuaizaw lai hi (Pau. 27 :4).\n6. Lungkiatna (discouragement)\nMakai hoihte a lungkia pahpah lote ahi hi. Haksatna leh galte tamna lakah Joshua lungkia lo dingin Topa’n ci hi (Joshua 1:9). Ai khua a zawhloh na panin lungkia lo a paikik dingin Topa’n hilh hi (Joshua 8:1). Cidamlohna, gensiatna, lawhsapna, mipite thadahna, sum haksatna etc. hangin lungkiat theih hi.\n7. Gensiatna (criticism)\nLeitungah mihingte a paubang lo (perfect) om lo hi. Mi khat in na a sepna gensiat nading a zong teitei pawl om hi. Gensiatna pen nam nihin kikhen a, kibawlphat nadinga gensiatna (constructive criticism) leh siat semsem nadinga gensiatna (destructive criticism) kici hi. Mi pawlkhat tua bang gensiatna hangin puk thei hi.\n“Makai hoih peuh leh nungzuih siam lo om ding hiam?” a ci pawl om hi. Ahih hangin hih thu pen maan khin lo hi.\nBang ci bangin nungzui hoih, nungzuih siam hi thei ding hiam cih leh, “Makaite thu zuih siam” ci ziau leng kikhial lo ding hi. Makai ding kiseh buang a, a sehkhiate leh a nungzuite mahin a thu uh i man kei leh kitel/kisehna pen a mawkna suak ding hi.\nZomite nuntakna-ah makaite mawhpuakna liat mahmah hangin, nungzuite in tawdom siamin, lampi man a tot theih nadingun tha piak siam, zahtak siam kisam mahmah hi. Makaite lawhcina pen nungzuite cihtakna leh kipiakna hang ahi hi.\nThu-um masate nungzuih na siam mahmah uh a, ‘Nungzuite’ kici zawzen hi. Zeisu in a paisan khit ciangin amau a zuite zong cihtakin, makaite zahtak siam uh a, bawlsiatna leh gimna a thuak uh ciangin zong muanhuai-in citak mahmah uh hi.\nX. Nungzui hoih hi dingin\n1. Makaite pen Pasian in a seh (I Thes. 5:12) ahihna phawkin zahtak ding hi.\n2. Amah’n vaihawm leh a nungzuite omdan dinga a ut dan bangin nungta ding hi.\n3. Pawl sungah haksatna leh buaina a om ciangin daipih, zumpih-in, thuak ngam ding hi.\n4. Awlmawh leh vei hau lua loin, ama tunga sem ding a kipia bangbang muanhuai tak leh citak takin sem ding a, thu mang mahmah lel ding hi.\n5. Amah pen ni khat ni ciangin makai hi pelmawh ding ahih manin, tua a makaih hun cianga kisamte kisin khol ding hi.\nIX. Makaihna le Khristian-na\nAmah bek kimuang, midangte muang lo hi.\nPasian muang a, midangte zong muang hi.\nAmah bekin thukhensatna(decision) bawl hi.\nPasian deihdan ngaihsun kawmin nasem hi.\nThupiak (order) nuam sa hi.\nPasian etteh in nasem hi.\nPasian leh mihing it hi.\nPasian tung bekah kinga hi.\nMi theitel hi.\nPasian theitel hi.\nSep ding amah leh amah kizonkhia hi.\nPasian in sep ding pia hi.\nTu hun Zomite nuntakna – innkuan, khua, minam, pawlpi, leh gam sungah buaina tampi a pianna hang pen makaihna leh nungzuihna a kisiamloh man ahi hi. Tua bang a pianna hang tampite lakah makaite leh nungzuite pen ‘Pasian seh’ ahihna i theihcianloh man ahi hi. Makai pawlkhat in Pasian seh ahihna thei loin amau pilna, amau thu bek suang thei uh a, pawlkhatte leuleu in ahihna uh a thupina phawk loin omsan maimai thei uh hi. Zomi Khristiante sungah buaina tampen in makai kituhna hi a, tua pen makai siam, makai hoih a tamloh man ahi hi.\nMakai siam, makai cingte in makai hihna pen ut masa lo uh a, ahih hangin amau tungah tua mawhpuakna kisuan pen zo takin semkhia-in, makai kum tam sepna sangin nasepkhiatte (achievements) thupi ngaihsutzaw uh hi. Makai siam le nungzuih hoih hi dingin Pasian zahtak a, haksat hun leh nop hunah ki-uap, thu kimanna, kithutuahna, sepkhopna, ki-itna, kikhualna, thudik thuman tawh kimakaihna, leh cihtakna kisam mahmah hi. Sawm Lian\n1. Rev. Dr. Kh. Khaizakham : “Responsibilities of Church Leaders”, CBA Seminar, 12/12/2001\n2. M. Hoihnu : “Makai tawh kisai thusinna” AG Biakinn, Zarkawt, Aizawl; May 25 – 26, 2002\n3. T. Sawm Lian : “Leadership”, Laitai ; April 2008\nPrevious: Zi leh Pasal neih hunding ~ Job Khupsang\nNext: Na hun na bangci zat sawm? ~ Rev. Lian Za Tuang


url: =Tedim Tuiphum (TBCY) te aw nunghei peuhmah keini :: ZOMI DAILY\nposted on 27 April 2015 at 10:49 am Lomkholna: Khaibawi, News, Zomi\nTedim Tuiphumte aw, CBC (Chin Baptist Convention) te hong zolna lam-ah awnkha peuhmah keini aci nuam I hi hi. Chin Baptist te sawltak a hong pai Sia. Hrekio thugen limtak sim in ngaihsunleng’ hong khemlam, a zuaphuah lam, ki thutuah ding deih taktak hilo a, Chin min tawh ki pawlkhawmni a cinuam zaw ahih lam kilang mahmah hi. A nuai ah hong suahte suahdan malkhat zong khello in kong suah kik hi.\n(b) Tua banah ZBC kikhenkhapna pen minam, pau le ham hang zong hi masa loin makaite hang ahi hi. I pu i pate in nasem khawm thei uh ahih le tuhun ei ten bang hang sem khawm theilo mawk i hiam? I sepkhop theihna ding lampi hoih penpen zon sawnni (Our forefathers did it. Why can’t we do it now? Let us find the best solution for unity) cih thute genkhia hi.\n“Ei bang hang a, ki khem mawk I hi hiam?Tua banah ZBC kikhenkhapna pen minam, pau le ham hang zong hi masa loin makaite hang ahi hi. I pu i pate in nasem khawm thei uh ahih le tuhun ei ten bang hang sem khawm theilo mawk i hiam?” Cih pen amah leh amah a mawhlam a kitheilo a, piangthaklopi aki piangthaksak mite pen piangthak Kha mite’n dongkholhsa mahmah uh acih tawh kibang hi. ZBC a kitapna or I ki khenna pen nomau hang mah ahi hi. Sia. Chumawi Makai utluat man leh gammial nasepna dinga, aki koih CCOC Sum pen gammial nasep na dingin zanglo in Khalkha khua ah Carson Hall lamna dingin Sia. Chumawi in zatpih hi. ZBC GS a ngahlai na dingin ZBC Mawtaw zanghin Mee tangding in Pawi simdinga hong paizo hetlo ding mi pawlkhat Zotungte leh Thantalang kuam lam ate pawlkhat vala liang hi. Hici bang buaina omta leh Sia. Hrekio in kamkhat bek khohna lepna lai tawh ahi zong in nei hetlo ahih manin Sia. Chumawi zong ama advice ahi khatam cih nophuai sim hi.\nZBC sung bek hikei CNA/F sungah zong Falam te Nothankap in makaipi asep sungin haza mawk uha, thatsawm mah le uh thatzolo in kitap lawh hi. ZBC sung hita leh Chin ki pawlnasung hita leh no mite cingta kei leucin’ Makai pumut in ki pawlna sum thukhensat bangin zanglo in nomau phattuamna ding bek in zangnuam na hih manun tua hanga, kikhen na piangin na kisem khawm theilo hi. Hici bang lungsim naneih uh pen na khangthakte un zong neilailai ahih manin Cancer natna namkhat or Zunkhum,sikhum natna bangin ki guizuih ahih manin mi tawh na nasepkhop nop uh leh na natna uh na damask phot un cih nophuai sim hi.\n(c) Amah in a genbehna ah, I taang min (Common nomenclature) CHIN pen abeisa kum (100) val lai a Britist kumpi ‘ hong camtehna ahih manin, tua mah zangh khawm in ei mau pau/ awsuah te ahi; Zomi, Laimi, Cho, Khumi, etc… i kilawhnop bangbang in kilo/ kici lel ni. Min le puam vai tawh kikhenkham kei ta peuh ni ci-in genbeh hi.\nHih mun ah “CHIN min nuai mah ah omni a cihna hong kilang hi. British kumpi in kum 100 vallai a hong ciaptehna uh aih manin tuamah zangkhawm ni” cih pen ZOMI deihta dingin ngaihsut huai mahmah hi. Tua hih mawk leh tua hunlai in I pu I pa te’n nikten puansilh zong na neilo uha, gamsa bangliang in na nungta uha, khua khat le khua khat nangawn kido, ki that ngeite na hi uh hi. I nuntak khosak zia tua bang dan mah in hong ciapteh uh zong ahi hi. Tua ahih leh khangthakte tua bangmah in nungta kalsuanlai ding I hi hiam? British te in bangzah vei hong ciamtehta leh a hoihlo, a manlote khek a, puahding zunding kisam hi. Eima a, I mi masa te’n a na puah a nazun kei uh leh zong ei hunteh I puahding I zunding ahi hi. I mi masa te’n napuah in nazun uha, ei hunteh I puahnuam kei a, I susia hi. A puahnuam I hih leh a khekhap uh zuinuam takpi uh ahih leh bang hangin ZBC kum tampi\_ a dingsa, CBC ah khekmawk uh ahi hiam? ZBC pen CBC ah a khek manun KVBA te khawlpah uh hi. Chin min in ki thutuahna hong piatuan hiam? I ki khenna amin hang ahih loh lam kitel mahmah hi.\n“Tedim mite’n USA ah tuni dong biakna ki pawlkhopna neizololai uh hi Tua manin Tedim mite koici bangin kipawlkhawm (Organized) thei diang ahiam cih tu ni-in ngaihsutna hong pia un! ci hi. Tua bang Religious Organization/ Association na nei loh manun, no Tedim mi khat bang Chin Baptist Association of America (CBAA) panin Siampi zaa (Ordination) ka na pia uh ci hi. Tua Siapa pen Atlanta a om Rev. Langh Khen Mang ahi hi. Tua manin minam min le biakna minte tawh kikhennate limtak ngaihsun kik dih ni cih gen hi.” Hici bang acih pen Rev. Dr. Hrekio na ngawn zuaphawk, zuagen pa ahih lam a kelluphum uh hong kidawkta hi. I lawmte biakna makaipi Rev. Dr nangawn in zua genngam uh ahih leh Lianuk te, Suikhar te leh a dangte bel zua agengen ding mah uh hilel hi. A mau naseppi zong tuamah himai ding hi. Zuaphuak a Tedimte khenkham ding, nuaisiah ding cih pen amau ngimna bulpi khat ahih lam mipi tungah hong tangkoko uh tawh ki bang hi.\nUSA ah ZBCA Sia. Kaptawng leh a lawmte in 2012 kumin na phutkhin in Kumpi theihpihna lai zong na ngahkhin uh cih Sia. Kaptawng tung pan mahmah in zong I za hi. Ordination zong pawlkhat piakhin uh hi. YouTube ah zong hong suah uha, kei mahmah in zong ka mukha hi.\nKhalkhate tawh I ki pawl manin Tedim Tuiphumte ZBCM,TBC,KVBA cih bang dan in tulaitak khenpi thum ah I ki khen lawh hi. ZBCM te’n bel Sia. Hrekio leh a mipihte thu mang hetlo ding uh hi. TBC te’n I mankhak leh ei sung zong mailam kum bang zah hiam khat ciangin hong buai pel mawh ding in ka lamen hi. Tua ahih manin Tedim Tuiphumte aw, nunghei kei ni aci I hi hi.\nChin State bup ah mun min tawh MBC nuai aom Baptist te Convention angah Tedim bek hi pan hi. Khalkha, Falam in cikciang a ngahtam cih I theihpih kei hi. Pasian hong ompih dan hong thupha piak dan leh I makaite’n khangthakte hong khualna uh, lampi hong siaksakna uh angtang huai hi. Lai Siangtho Sang zong TTC,TCC Pasian in hong pia hi. Kawlgambup ah Lai Siangtho Sang minthang pen khat ahi, MIT ah zong Professor hon khat hong koih khin hi. Koi mah ah lungleng hetlo dingin Pasian leh I mi masate’n hong koih khinzo uh hi.\nTua ahih manin tu-in Mission nasepna ban ah I sepbehlai ding khat in ZBCM leh KVBA te tawh bangci leng khut kilen in koi mun ah, bangna semkhawm kik thei ding I hi hiam cih thupi phot hi.\nPasian thupha tawh American Missionary Cope topa pen Tedim phualsat a Mission na hong sem ahih manin CBC sungah TEDIM aki helloh\npen a thungaihsun thei te’n lamdangsa mahmah lel ding uh hi. A hih hang ei ading in lunglen nang cinvomcia zong omlo hi. 2014 kum Census the CHIN azang mi tawm mahmah ahih lam I theihsaciat ahi hi. Khalkhate sung mahmah ah zong Zopheilamte bang pawlkhat in Chin zanglo in Latu khawng hahzat zaw uh hi. Mara, Cho, Khumi te bang zong tua dan mah ahi hi. Falam sungah zong, Chin sangin Vuite, Zahau, Khualsim, Zangngiat etc, na zangzaw uh hi.Bang hang? Chin pen I minam min hilo ahih man ahi hi. Tua ahih manin Tedim Tuiphumte aw, lunglengkha peuhmah kei ni, aci I hi hi. Lungleng uhteh aci zong I hi peuhmah kei a, lungleng dingin zong kong lamen peuhmah kei hi.\nI lawmte’n zong Chin min pen sum bawlna a, a zatpak uh hi-a, mi tam leh huhna tam ngahding uh ahih manin maizum hetlo tak a, hong khemkhem ngam uh ahi hi. Zomi taktak te pen Sum le pai tawh I Pasian leh I minam a kheksawm, a zuaksawm I hikei hi. A ngawlnuamzawte I hi hi.\nPrevious: Inn luah ding kua?\nNext: Zosuan Tuailai Khamwpi News\n27 April 2015 at 4:09 pm\nZogam zomi in nang hong deih hi,


url: =May, 1. 2021 ~ MUC\nMay, 1. 2021\nAdmin 12:29:00 PM Articles, Offertory Reading Zomi\nEli tate in Pasian a Masak loh Manin\nPasian i masak ding hamsa hi. Eli in na khempeuhah Pasian a masak lohna hangin a tuah thute in eite tungah vauhilhkholhna hi lo hiam?\nEli pen milian khat hi. A siampi nasep limtak sem hi. Thukhente uk sungin mun tuamtuam panin mite hong pai-in meihal biakpiakna pia uh hi. Eli in biakbuk limtak kemin biakpiakna pia dingin a hong pai mite makaih hi. Kumsialin tua bangin biakpiakna pia-in hong pai mi tul tampi om hi. Ni khat ta nei lo numei khat in ta deihin thungen dingin biakbukah hong pai hi. Eli in tua nu taneih nading thungetsak a, tua nu in ta nei hi. Hannah in ta nei-in, Pasian biakbukah nasem ding a tapa ap hi. Pasian a masak numei khat hi\nEli in naupang Samuel limtak pantah hi; Pasian thu, biakbuk thu leh meihal biaknate limtakin hilh hi. Ni khat Pasian in naupang tungtawnin Eli thuhilh hi. Zankim laitakin Pasian in naupang Samuel thum vei hopih hi. Pasian in naupang Samuel tungtawnin Eli a hilh thu i ngaihsun kha kei zel hi.\nEli in Israel mite tungah nasep citak mahmah hi napi ama tate limtak hilh kha lo hi.\nEli in a innkuan sung, a tate limtak hilh a pantah ding cih pen Pasian a masakna khatin ngaihsun lo hi. Eli in a tate a hilh lohna hangin siatna lianpi thuak uh hi.\nEli tate in Pasian a masak ding uh phawk lo ahih manun siatna sungah nungta uh hi.\nIsrael mite in meihal biakpiakna a paipihte uh Eli tate in zahtak lo uh hi; thaangbawl uh hi.\n“Eli tate in Topa muhna-ah siatna lianpi bawl uh hi; biakpiakna kimawlpih uh hi”\n(1 Samuel 2:17). Tua bangin a gamtatna uh in Pasian a zahtak lohna uh kilang hi.\nPasian in Eli tate siatna thuak zo nawn lo ahih manin Philistine mite khut sungah Eli tate a si uh hi. A tate sihni mahin Philistine in Thuciam Singkuang man uh cih a zak ciangin Eli zong a nuntakna bei hi.\nKhat veivei ciangin sawmah khat leh sumpi zahtak ding zahin i zahtak kei hi. Piangsakpa i zahtakna leh sumpi zahtakna in kizopna nei hi. Sumpite zahtak lohna in Pasian zahtak lohna suak hi.\nEli tate in Pasian masak lo uh hi. Tua manin siatna lianpi thuak uh hi. Pasian hong itna in Ama gam zong masa-in Pasian i masak tawntung ding hong sawl hi lo hiam?